text:
‘Kla pa Turismo’ ta sigui habri oportunidat pa esnan ku ke un empleo den sektor turístiko
‘Kla pa Turismo’ ta sigui habri oportunidat pa esnan ku ke un empleo den sektor turístiko
Geplaatst op 12 March 2020 dor di Ministerio Desaroyo Ekonómiko
WILLEMSTAD- E trayekto di ‘Kla pa Turismo’ ta sigui move i den kuadro di esaki Ministerio di Desaroyo Ekonómiko(MEO) konhuntamente ku Ministerio di Desaroyo Sosial, Labor i Bienestar (SOAW) i den estrecho kolaborashon ku CHATA a bolbe organisá otro feria di trabou, e biaha aki dirigí na abitantenan di Ser’i Papaya i besindario. E feria di trabou aki a keda organisá pa asina yega mas serka di e habitante ofresiendo esaki posibilidat di un periodo di entrenamentu i trabou sigurá den sektor di hospitalidat.
E trayekto di ‘Kla pa Turismo’ ta un inisiativa pa yuda akapará entre otro e demanda pa trahadónan kompetente den sektor di turismo. Den e trayekto aki, siudadanonan mayor di edat, ku aktualmente no tin trabou i ku ke traha den e sektor ta haña e oportunidat pa ser entrená i despues risibí un di e kuponan di trabou disponibel den un di nos establesimentunan di horeca lokal.
Pa por yega mas serka di e pueblo, ‘Kla pa Turismo’ a drenta barionan di Kòrsou kaminda un i tur por yega libremente sea pa mas informashon òf pa registrá nan mes pa un di e puestonan disponibel. Resientemente e tim di ‘Kla pa Turismo’ a organisá ferianan di trabou den bario di Barber i Montaña i djaweps 12 di mart último a toka turno na Ser’i Papaya i besindario. Puestonan aktualmente disponibel den e trayektoria ta entre otro komo asistente di servisio, agente di seguridat den Hospitalidat, asistente di kushina òf servisio di limpiesa i mantenementu (houskeeping). Esaki, mirando ku ‘Kla pa Turismo’ ta traha den estrecho koperashon ku establesimentunan di horeca lokal, i esakinan ta posishonnan ku a keda indiká ku tin mester di empleado riba término korto. Un total di 73 habitante di Ser’i Papaya i besindario a asistí na e feria di trabou aki.
Di e personanan ku a keda registrá, a skohe 15 persona ku siguientemente lo kuminsá sigui kurso i preparashon den e trayekto ‘Kla pa Turismo’, 2 lo hiba un entrevista mas, 2 tin un puntuashon promedio, 3 no por sigui, 11 ta preferá un trayekto pa bira entrepreneur, 40 lo drenta trayekto regular.
Apesar ku e feria di trabou aki tabata enfoká mas riba e nesesidatnan den sektor turístiko, a tuma tambe dato di personanan ku a akudí ku ta buska trabou den otro ramonan.
E intenshon ta ku MEO, SOAW i CHATA lo sigui move ku e proyekto di ‘Kla pa Turismo’ i yega mas serka di siudadanonan. Di e forma aki Gobièrnu ta trata na sigui minimalisá mas ku ta posibel kualke barera ku lo por pone ku un persona ta pèrdè oportunidatnan pa yega na empleo.


c: text/html

text:
Djis Orashon?
Algun siman pasá na Iglesia E Bèrdat Ankrá nos a finalisá un seri di mensahe for di e buki di Jonas. Nos a lesa kon Señor ta menasá e siudat di Nínive ku destrukshon, ma tambe kon Señor ta demostrá grasia na nan ora nan a arepentí di nan maldatnan.
Dios, Kalamidat, i Hustisia
Tin hende tin problema ku e idea ku Dios ta manda kalamidat i destrukshon, sinembargo esaki ta un echo klaramente demostrá den historia i siñá den Skritura. Den Isaias 45:5, Señor ta bisa, “Ami ta SEÑOR i no tin ningun otro; fuera di Mi no tin Dios” (Ami ta Yahweh i no tin ningun otro; fuera di Mi no tin Elohim). E ta sigui asin’aki den v.7, “Esun ku ta forma klaridat i ta krea skuridat, Esun ku ta trese prosperidat i ta krea kalamidat; Ami ta e SEÑOR ku ta hasi tur e kosnan aki.” Den Lamentashonnan 3:38, nos ta lesa, “No ta for di boka di e Haltísimo tantu bon komo malu ta sali?” I den Amos 3:6 nos ta lesa, “Si tròmpèt wòrdu suplá den un stat, e hendenan no ta tembla? Si sosodé kalamidat den un stat, no ta SEÑOR a hasi esaki?”
Esaki ta nifiká ku Dios ta e outor di maldat? Nò! Den 1 Juan 1:5 nos ta lesa, “Dios ta lus i den djE no tin nada‑nada di skuridat” (Mira, Salmo 92:15; Santiago 1:13; 1 Korintionan 14:33). Dios ta hustu, i komo E ta hustu, E MESTER kastigá piká. Pues ora Señor trese òf permití kalamidat, manera Isa. 45:7, Lam. 3:38, i Amos 3:6 ta papia di dje, Dios no ta hasiendo maldat, ma ta aplikando hustisia.
Dios & COVID-19
Tin hende ta pensa ku si nos por splika e orígen di un kalamidat, si nos por komprendé kon e ta funshoná, i si nos sa kon pa trata ku esaki, anto e or’ei no tin ningun motibu pa atribuí tal kalamidat na un ser sobrenatural. Mi amigu, ta Dios a determiná e kalamidat su orígen i funshonamentu. I ta Dios, pa Su grasia, ta duna nos e konosementu i rekursonan pa trata kuné.
Ya promé ku COVID-19, nos tabata sa di e peligernan di un pandemia, pasobra nos a mira esaki den siglo 6, den siglo 14, i resientemente den siglo 20. Ecólogonan ta kalkulá ku tur aña ta surgi masoménos sinku enfermedat nobo, ku e frekuensia aki ta eskalando, i ku inevitablemente nan lo bira un pandemia. E kalkulashon ta ku tin 1.5 mion viro den e mundu animal ku nos no sa di dje. I kualke un dje vironan aki por wòrdu transmití na e ser humano.
Awor, kiko tur easki tin keber ku Dios? Kiko e Viro Corona, COVID-19 tin keber ku Dios? Tur kos! Pasobra Señor ta soberano. Esaki no ta nifiká ku Señor tin gusto den kalamidat; e ta nifiká si ku Señor ta na kòntròl di tur kalamidat.
Djis Orashon?
Ultimamente, den e krísis aktual ku nos ta bibando, ma tende mandatarionan bisa e pueblo pa hasi orashon. Mi ta aploudí e yamada aki. Pero mi ta konvensí ku loke Dios ta pidi di nos ta muchu mas ku simplemente orashon. Jeremias 18:7-10 ta bisa,
Si na un dado momento Mi deklará ku un nashon òf un reino mester wòrdu ranká afó, tumbá òf destruí, anto e nashon ei ku Mi a spièrta bira for di su maldat, lo Mi repentí di e kalamidat ku Mi a plania pa trese riba djé. Of si na un otro momento Mi deklará tokante di un nashon òf un reino, pa edifik'é òf pa plant'é, anto esaki hasi maldat den Mi bista dor di no obedesé Mi bos, e ora ei lo Mi repentí di e bondat ku Mi a primintí di bendishon'é kuné.
Loke Señor ta demandá di nos, ta pa nos bira for di nos maldat, pa obedensia na Su bos. E klave ta “obedensia,” no meramente orashon. Señor no ta interesá den bo orashon, si bo no ta kla pa someté na djE den obedensia. Pasobra bo por hasi orashon, i keda den adulterio. Bo por hasi orashon, i keda den fornikashon. Bo por hasi orashon, i keda den buracheria. Bo por hasi orashon, i keda ku envidia, kudisia, i mentira. Bo por hasi 1000 orashon, pero sin ningun intenshon di entregá bo bida na Kristu Hesus, den obedensia na Dios.
Den Mateo 5:13, Hesus ta bisa Su siguidonan, “Boso ta e salu di tera.” I den e siguiente versíkulo E ta bisa nan, “Boso ta e lus di mundu.” Rumannan den Kristu, esaki ta nifiká ku, den bista di Dios, nos tin e responsabilidat pa duna mundu e sabor di loke ta korekto, i preservé den loke ta bon. E ta nifiká tambe ku nos tin e responsabilidat pa lusá mundu, i mustra hende riba e bèrdat di e Palabra di Dios, i ku ta den Kristu so tin speransa.

robotstxt: allowed

filter: keep


text:
Detenshon relashoná ku atrako.
KOMUNIKADO DI PRENSA 050 /2022
27 yanüari 2022
Detenshon relashoná ku atrako.
Departamentu di Komunikashon i Prevenshon
KUERPO POLISIAL KÒRSOU SIRBI I PROTEHÁ
Kontinuando ku un investigashon relashoná ku un kaso di atrako ku a tuma lugá dia 5 di
yanüari 2022 na un mini market na Piscadera, polis a detené un hòmber sospechoso.
Djaweps 27 di yanüari 2022 alrededor di 09.55’or, personal di Atrako Tim, a detené e
hòmber S.R.M. nasé na Kòrsou di 25 aña di edat, relashoná ku e kaso di atrako ariba
menshoná i tambe pa denunsia falsu.
Detenshon a tuma lugá na warda di reshèrshi.
A presentá e sospechoso dilanti di un fiskal ouksiliar ku a ordená su enkarselamentu
pendiente di mas investigashon.


text:
Crisis Team ta informa
ORANJESTAD, Aruba –26 maart 2021 Aruba ta experenciando aumento drastico den casonan di COVID-19 un bes mas. E casonan cu recientemente ta keda registra ta reparti rond Aruba y den diferente categoria di edad. Nos hospital na e momento aki a bati alarma, informando cu e capasidad pa cuido intensivo ta birando limita.
Ta di gran importancia pa frena e transmision di e virus mas pronto posibel pa evita un brote mas grandi y pa por haci esaki, medidanan extra mester wordo tuma pa cu e diferente categorianan di edad unda e risico di transmision ta mas grandi. Pa e motibo aki cu e siguiente medidanan lo drenta na vigor entrante 27 di maart 2021 te cu 11 april 2021 y prome cu e fecha aki lo evalua si e medidanan ta dunando efecto of si mester ahusta.
Toque de Queda su orario ta bira di 10:00 pm pa 5:00 am y orario di ciere ta bira 9:00 pm
Tur scol lo sera 3 dia prome cu vakantie cuminsando dialuna 29 di maart, cu exepcion pa e alumnonan cu ta den examen, CP of toetsweek e alumnonan aki ta bay scol pa haci esakinan.
Gym/ localidad di ehercicio no por ta habri.
Supermercado y hardware stores mester limita clientela cu 50%. Esaki mester wordo haci door di pone menos garoshi y macuto.
Campamento no por sigui.
Programa pa mucha durante vakantie di scol of cualkier actividad pa mucha di scol no ta permiti. Cresh lo por keda habri.
Evento di drive by ‘celebracion’ of cualkier drive thru cu meta ta uno social mester wordo cansela y no por wordo organisa.
Establesimentonan cu bar/restaurant verguning por duna servicio na maximo 4 persona na mesa paden y pafo. No ta importa si ta famia of amistad. Maximo di persona na mesa ta 4, mucha bou 12 aña no ta wordo conta na mesa.
RECORDATORIO
Actividad social/ familiar na cas sea paden of pafo ta wordo altamente desconseha.
Bishita di famia na cas pa atende cu cuido general, cuido medico of emocional ta un nesesidad permisibel. Ehempel di esakinan ta hiba remedi, cuminda of duna atencion social na un mayor of familiar cu por ta biba su so of ta depende di cuido di un otro. Minimalisa contacto directo y uza tur medida di proteccion manera tapa boca y un bon higiena di man. Tambe limita e cantidad di persona pa bishita.
Entretenimiento musical por tuma lugar unicamente cu 1 presentador of musico. Ta conseha musiconan pa mantene e musica abou pa evita cu clientenan tin pa forsa pa papia of grita na momento di comunica cu otro.
Bar y rumshop ta permanese sera
Entiero/ Funeraria por tuma lugar cu maximo 10 persona.
Prohibicion di uzo di alcohol of e intencion di uzo di alcohol riba caminda of espacio publico ta sigui vigente
Samenscholing ta keda maximo 2 persona riba caminda of espacio publico
Gebiedsverbod riba tereno publico manera parkeerplaats of canto di caminda ta sigui na vigor
Cu anuncio di e cambionan aki riba mensiona, Crisis Team ta spera di por yuda comunidad den reduci e plamamento di e virus. Ta importante pa hunto cu tur e medidanan nos sigui mantene y eherce e medidanan di proteccion basico cu ta laba man frecuentemente, bistimento di tapa boca corectamente, mantene distancia fisico di 1.5 meter y evita espacionan unda tin aglomeracion di hende. Tur demas medida ya menciona anteriormente ta keda na vigor tambe.


text:
Pronostico di tempo ta indica cu diahuebs anochi, shelo lo ta levemente te parcialmente nubla sin awasero di importancia den marduga y diabierna: parcialmente temporalmente hopi nubla cu chens pa un awasero pasahero.
Temperatura maximo 29 grado Celsius y temperatura minimo 24 grado Celsius.
Solo lo baha awe nochi 06:28 pm y lo sali mañan mainta 07:03 am.
Biento:
Modera te basta fuerte y for di direccion generalmente oost; forsa 3 te 5 (12 te 39 km/ora, 7 te 21 nudo).
Den dia fuerte den rafaga; forsa 6 (40 te 50 km/ora, 22 te 27 nudo)
Situacion general di tempo:
Den proximo 24 ora no ta spera cambionan significante den e tipo di tempo cu tin actualmente. Aparte di un awasero pasahero den oranan di marduga y mainta tempran di diabierna, Tempo lo keda generalmente seco.
Condicion di lama:
Olanan di lama lo ta for di direccion oost cu haltura di 5 te localmente 7 pia.
Temperatura di superficie di lama 26 grado Celsius.
Fenomenonan special: ningun
Registracion di temperatura (Celsius) y awasero (mm) den ultimo 24 ora :
Airport max 29 / min 25 / 0.0
Hadicurari max 29 / min 25 / 0.0
Pronostico di tempo pa weekend:
Levemente te parcialmente nubla y generalmente seco;
Biento lo ta for di generalmente oost y modera te fuerte den rafaga;
Temperatura max/ min lo ta: 29/24


text:
Falta solamente un siman mas p’e competencia di Wiki Loves Monuments Aruba 2022 termina.
Participantenan tin tempo ainda pa upload e mihor fotografianan di monumentonan di Aruba y asina gana mil florin cash.
Wiki Loves Monuments ta un competencia di fotografia internacional organisa den luna di september pa Wikipedia. E meta principal ta pa documenta monumentonan di rond mundo, cada fotografia na final lo conta cu articulonan cu informacion di e monumentonan skirbi pa boluntarionan rond mundo.
Pa participa ta facil djis upload bo mihor fotografianan di monumentomam di Aruba via di Wikimedia y asina participa. E regla principal ta cu e fotografia mester ta di autoria di e participante y na momento cu upload esaki ta cede e derechonan pa uzo liber. E participacion ta pa tur edad y NO mester ta un fotografo professional pa participa.
Di e diez mihor fotografianan lo saca un ganador y lo nomina tur diez pa competencia internacional cu lo tuma lugar na November caminda un Jurado internacional lo scohe e mihor fotografianan di mundo.
Pa mas informacion tocante participacion, subi nos pagina di Facebook: Stichting Monumentenfonds Aruba


text:
Nos invitado den e programa aki ta Sr. Oslin Toppenberg. Nos a kombersa kune riba su famia, su origin, su raís Boneriano i tambe su karera ku ta un karera hopi impreshonante den aviashon. Nan a jamé un sierto momentu, guru di aviashon na Aruba.
Produkshon: Fundashon Históriko Kultural Boneriano
Durashon: 54 minüt
Fuhikubo ta presentá: Oslin Toppenberg
Nos invitado den e programa aki ta Sr. Oslin Toppenberg. Nos a kombersa kune riba su famia, su origin, su raís Boneriano i tambe su karera ku ta un karera hopi impreshonante den aviashon. Nan a jamé un sierto momentu, guru di aviashon na Aruba.


text:
Oranjestad-E Conferencia na St Maarten riba Commercio Sostenibel cu unaccento grandi riba Energia Sostenible a conclui. Posicion di MEP riba e temanan aki ta lo siguiente: ENERGIA SOSTENIBEL MESTER BAHA PRIJS DI AWA Y CORIENTE PA PUEBLO Y NO HASIE MAS CARO Y COMERCIO SOSTENIBEL MESTER GENERA TRABAO PA PUEBLO.
Nos a keda impresiona con e accento di e presentacion di e Director di TNO pa Caribe sr. Jan Ebbing cu ta resalta cu den un Vision pa Desaroya un Politica Nacional pa Energia Sostenibelta e aspecto cu e mester ta: “AFFORDABLE”. E posicion di MEP ta resalta exactamente e aspecto ey y durante e bishita cu un delegacion di Fraccion di MEP a hasi na TNO na Aruba acomunica na sr.
Ebbing riba e necesidad pa tene cuenta cu esocial-economishe draagbaarheid di e Pueblo di Aruba:PUEBLO MESTER POR PAGA PA ENERGIA SOSTENIBEL, ENERGIA SOSTENIBEL MESTER POR BAHA E PRIJS DI CORIENTE Y AWA PA PUEBLO.
Alavez den e aspecto di Comercio Sostenibel nos a kedasumamente impresiona pa e presentacion di sr. Hans Verhulst di CBI (www.cbi.eu) di Ministerio di Relacionnan Exterior diHulanda unda cu nan a resalta: E companianan Europeo nomester di nos Islanan pa hasi negoshi na Latino America, pero ecompanianan Latino Americano si mester di nos Islanan pa hasinegoshi cu Europa.
Nan no ta kere den Europe meets Americasino den America meets Europe. Nos a keda sumamenteimpresiona cu e vision aki y a conversa cu sr. Verhulst di CBI pa asina awor cu e Delegacion di MEP cu lo participa na econferencia di Parlamentonan di Reino na Hulanda reuni cu nan pa asina concreta un vision cu genera resultado berdadero paeconomia di Aruba pero hopi importante: CU E VISION PA E GENERA TRABAO PA NOS PUEBLO Y PROGRESO BERDADERO PA NOS PUEBLO: LATIN AMERICA MEETS EUROPE IN ARUBA.
Mi kier resalta e integridad y seriedad cu cual e Delegacion di Aruba a hasi su trabao na St Maarten y Saba cu lo mester causarefleccion y presion positivo riba nos tur: TIN MAS BENEFICIO PA ARUBA Y NOS PUEBLO SI NOS PARA PATRIOTICAMENTE HUNTO PA DEFENDE NOS PUEBLO, PERO LO TIN DEROTA GRANDI SI NOS BIRA LOMBA PA LOKE TA BERDADERAMENTE DEN E INTERES GENUINO DI NOS PUEBLO Y NOS PATRIA.SER ARUBIANO NA PROME LUGAR SEMPER Y DEFENDE E CAUSA DI NOS PUEBLO CU HONOR, DIGNIDAD Y CU FERVOR PERSISTENTE, ASINA ARUBA TA VENCE.
Glenbert Croes-Juan Irausquin


text:
Kambionan den bo situashon personal
Pa por alkansá bo bon i pa hasi bo pago na tempu, ta importante pa notifiká nos di kambionan den bo situashon personal. Den e siguiente situashonnan bo mester duna notifikashon di e kambio.
Mudansa
Bo ta duna e Unidat SZW bo adrès nobo dentro di 14 dia. Bo por pasa serka e Unidat SZW pa esaki, durante ora di konsulta AOV, òf ‘download’ e formulario di kambio. Manda e formularionan kompletá huntu ku un scan di e pruebanan pidí pa pensioen@rijksdienstcn.com.
Number di kuenta di banko nobo
Bo ta duna e Unidat SZW bo datonan bankario nobo, mas pronto ku ta posibel . Bo por pasa serka e Unidat SZW pa esaki durante un ora di konsulta AOV, òf ‘download’ e formulario di kambio. Manda e formularionan kompletá huntu ku un scan di e pruebanan pidí pa pensioen@rijksdienstcn.com.
Otro kambionan
Nos ta apresiá si bo manda nos kambionan den bo number di telefòn òf e-mail adrès, pa asina nos por alkansá bo fásilmente i direktamente.


text:
Tayer riba funshonamentu di plataforma di diálogo CGOA
Willemstad, 11 di desèmber 2018 – Pa yega na mas efisiensia i efikasia den funshonamentu di e plataforma bilateral di diálogo entre gobièrnu, komo dunadó di trabou, i representashon sindikal di empleadonan públiko, konosí komo CGOA (Centraal Georganiseerd Overleg in Ambtenarenzaken), a organisá un tayer djaweps dia 6 i djabièrne dia 7 di desèmber último den sala di reunion Wayaká na World Trade Centre (WTC).
E tayer, na kua a partisipá minister Armin Konket di Maneho di Gobernashon, Planifikashon i Servisio Públiko (BPD) i miembronan di e Komishon Sentral di Sindikatonan (CCvV) den CGOA, a ser guiá pa presidente di CGOA prof. dr. ing. Valdemar Marcha i fasilitá pa sr. Rainer Pritzer, eksperto riba tereno di diálogo sosial i atministrashon laboral di e organisashon internashonal di labor ILO.
Durante e tayer partidonan a ekspresá nan prekupashonnan pa ku funshonamentu aktual di e plataforma, ku ta instituí pa lei, i a interkambiá di idea ku otro riba mekanismonan i aserkamentunan kon por mehorá e nivel i kalidat di e diálogo ku ta ser hibá den CGOA.
Komo fasilitadó sr. Pritzer a elaborá en ekstenso riba e rekisitonan nesesario kon pa hiba un diálogo fruktifero i efektivo. Mas aleu e eksperto di desendensia Aleman a para ketu na e normanan ku partidonan mester atené na dje, basá riba prinsipionan di ILO, pa por yega na resultadonan konkreto na bienestar di esnan ku nan ta representá i konsekuentemente na un funshonamentu mas efikas di gobièrnu.
Na final di e tayer partidonan a kumbiní ku otro ku lo organisá dia 20 di desèmber próksimo un reunion di CGOA kaminda lo bai elaborá mas a fondo riba interpretashon di e lei di CGOA ku den pasado resien tabata motibu pa basta kontroversia entre partidonan.
Riba e foto: e partisipantenan na e tayer.


text:
Aruba Experience Cafe ta un cafe situa den un cas di cunucu cu e doño, Susanita La Bella, a restaura pa asina mantene e origen cultural aki. E nomber ta bisa tur cos, bishitando Aruba Experience Cafe bo ta sigura di un experiencia unico caminda cu bo lo por disfruta di un rato ameno den un ambiente cultural y tradicional. Aki bo por disfruta di un di e mihor croissant di Aruba pero tambe un kof e excelente. Susanita algun luna pasa a ricibi den su man e prome ‘batch’ di ‘Koffie e Preto’ cual ta un koffie e traha specialmente pa Aruba Experience Cafe. Pa Susanita, esaki ta un soño cu a bira realidad. El a soña cu e momento aki desde cu el a habri su portanan pa prome biaha na 2018.
Koffie preto tabatin su proceso caminda cu pa por a yega na escohe esaki, a dicidi di scohe prome 7 diferente koffie e di cual 4 tabata di Colombia y 3 di Guatemala.
Usando nan experticio den e area aki pero tambe teniendo na cuenta e pais di origen di cada participante, Susanita la Bella a invitanan pa haci un ‘tasting’ p’asina yega na e sabor cu lo bira e ‘Koffie Preto’. Tur participante a ricibi como informacion cu e koffie no por ta suave manera e koffie di Sur America, conoci pa nos como ‘awa di Lala’) pero tampoco e no por ta fuerte manera koffie di Europa. E importante den esaki tabata pa haña e balans corecto. Cu e informacion aki, e participantenan a purba 7 diferente koffie y koffie e number 3, un koffie cu a bin di e region di Pijao, Colombia, a bira e ganador cu mayoria voto, birando asina e tan busca ‘Aruba Experience Kof e Preto’.
E intencion di e prome ‘batch’ di ‘Koffie e Preto’ tabata pa uso exclusivo di Aruba Experience Cafe. Esaki nunca tabata intenciona pa benta. E prome ‘batch’ aki a bin cu eror gramatical mirando cu esaki tabata prome biaha cu Susanita a crea algo asina. E presentacion tambe no tabata cos di gaba y tabata hopi simpel y Susanita no a worry, paso su intencion no tabata pa bende esaki y tabata destina pa usa solamente den su cafe. Pero ta ora cu bishitantenan a purbe el a realisa cu e package ta lo di menos y cu ta e sabor ta conta. Asina Susanita a dicidi cu e lo cuminsa bende esaki pa esnan cu ta desea.
Susanita la Bella ta di opinion cu e industria di koffie e ta uno hopi interesante y prospero caminda cu e minimo distraccion por kita bo enfoke y tarda e proceso di e ‘business model’. E ta conta cu el a crea un negoshi cu ta refleha su mes y su balornan. Cu esaki, Susanita a dicidi di lansa ‘Aruba Experience Koffie e Preto’.
. Den añanan ’60, Aruba tabata riba lista di un di e exportador nan di koffie di mas grandi di mundo sin nunca a crece un solo bonchi di koffie aki na Aruba. E tempo ey Aruba a fungi como hub pa exporta esaki. Awe, e influencia di e regio di Norte America, Latino America y Europa, a haci cu Aruba Experience Cafe, cu Susanita como doño, a crea un koffie cu un ‘nth’ degree magnifico. Suave pero ‘full bodied’ cu ‘earthy y sweet bright notes’.


text:
E turista
Guia pa e yu
Durante vakashon bo ta buska na spesialisá guia ambulantepa e yu? Bo ta na e adrès korekto e ora ei! Nos ta spesialisá den guia pa mucha ku outismo, ADHD i problemanan similar. Tambe nos dirigi riba muchanan nodi tin guia èkstra òf ku mester di asistensia den struktura. Pa e grupo aki nos ta ofresá guia spesialisá riba nivel. Mientras bosonan un mainta, merdia òf anochi sin preukupashon gosa di dushi Kòrsou. Bo yu tin tambe tur ora prèt ku guia korekto i atenshon.
Guia pa e famia
Banda di guia individual nos ta ofresé tambe guia pa e famia pa un dia òf parti di dia. Bosonan ki pòr ehempel snòrkel, duik, wak e flamingonan, Wilt u bijvoorbeeld snorkelen, duiken, de flamingo’s bekijken, un rato trankilo drumi na kant’i laman òf hasi ekskurshon riba e isla? Nos guiadó ta sostené e famia durante e paseo di manera ku mayornan wòrdu deskargá i mes tambe por gosa di dushi Kòrsou mas. E guia wòrdu hasi na motibo di deseonan di famia.
Tarifa
Ta difísil pa públika tarifa pa motibu ku kada mucha mester di guia riba su nivel. Si tin interés den guia individual, guia pa famia òf guia den grupo por yena nos formulario di kontakto òf WhatsAppku e deseo i/òf petishon i nos ta tuma kontakto mas pronto ku ta posibel.
Na Kòrsou apenas konosé supsidio òf kompensashon pa guia di outismo òf otro desabilidatnan. Pero tin mucha ku tin mester di un guia asina ‘ki. Pues un parti di e entrada ku haña ku guia di turista, ta keda usá pa ofresé guia na habitantenan ku no por finansiá un guia asina ‘ki. Di e manera aki nos por akapará tur mucha ku mester di e ayudo. Kada mucha tin e derechi pa desaroyá su mes mas mihó ku ta posibel ku e sosten ku e mester.


text:
Cuminsando 1 di November te cu 28 november 2021 Departamento di Labor y Investigacion (DAO), Oficina Central di Estadistica (CBS) y Centrale Bank di Aruba (CBA) lo tene e di diesun (11) Encuesta di Forsa Laboral (EFL 2021). E EFL 2021 tin como meta pa forma un imagen actual y completo di e mercado laboral di Aruba. Un meta importante di e EFL 2021 ta e midimento di e cifra di desempleo pa Aruba. Pa medio di e informacion compila tambe lo determina otro caracteristicanan y indicadornan importante di e mercado laboral cu ta necesario pa un analisis mas profundo di e mercado laboral, manera e.o. e grado di participacion y e nivel di educacion di e trahadornan. E datos y e tendecianan señala lo sirbi esnan cu ta stipula maneho, gobernantenan, investigadornan y empresarionan pa nan mehora y rafina nan maneho pa cu e mercado laboral.
Con bo persona por yuda?
EFL 2021 lo bay wordo haci digitalmente y telefonicamente y lo wordo ehecuta na un forma similar na Censo 2020. Pa e EFL 2021 a escohe un muestra di adresnan reparti riba henter Aruba cu a participa na Censo 2020 y cu a indica cu nan lo kier sigui traha hunto cu CBS pa futuro investigacionnan. E grupo aki lo bay ricibi e siman aki un e-mail for di CBS cu lo contene mas informacion di e investigacion. Riba dia 1 di November 2021 nan lo ricibi e link pa yena e cuestionario online. Den e cuestionario lo puntra cierto informacion basico pa tur persona den e hogar, pero mayoria di e preguntanan lo wordo puntra solamente pa esnan di 15 aña bay ariba ya cu segun principionan di e Organisacion Internacional di Labor (ILO) nan ta wordo considera como parti di e forsa laboral di un pais. Mester enfatisa cu e ta sumamente importante pa tur persona di 15 aña of mas cu wordo aserca pa yena e cuestionario pa medio di un e-mail of via telefoon, coopera pa yena e cuestionario completo. E Encuesta di Forsa Laboral ta wordo ehecuta pa haya mas informacion di e estado di empleo di tur persona 15 aña bay ariba, sea nan ta emplea, no emplea of no activo riba e mercado laboral.
Lo bay tin persona telefonicamente disponibel pa contesta cualkier pregunta cu tin, y tambe nan por asisti den e yenamento di e cuestionario. Nan lo ta disponibel di dialuna pa diabierna for di 8:00am – 12:00pm y di 2:00pm pa 8:00pm, den weekend for di 12:00pm pa 06:00pm na number di telefon: 5247433 (puntra pa e team di EFL 2021). Si yama y e liña ta ocupa, sigui haci intento pa haya un persona na liña. Tambe por manda un email na (LFS2021@cbs.aw) cu bo preguntanan, of pa solicita pa un cita pa yena e cuestionario via telefon.
Privacidad
Tur informacion lo ser procesa anonimamente y lo ser publica solamente den forma agrega. Bo privacidad ta ser garantisa pa DAO, CBS y CBA.
Bo informacion lo contribui na mehora e bista riba desaroyonan riba e mercado laboral di Aruba. Pesey bo participacion na e EFL 2021 ta esencial.
Nos ta gradicibo di antemano pa bo participacion na e EFL 2021. Pa mas informacion riba e Encuesta di Forsa Laboral 2021, bo por tuma contacto cu nos libremente desde 1 di november na number di telefon 524 7433.


text:
Human Rights Defense Curaçao (HRDC) ta komprometé su mes na protekshon di derechonan humano pa tur habitantenan di Kòrsou, inkluyendo refugiadonan i migrantenan den krísis.
Ainda tin personanan, muhé i hòmber, pa basta tempu será den baraknan di estranhero. E tempunan ta varia for di simannan, lunanan te ku mas ku 1 aña. Esaki den sirkunstansianan hopi primitivo. Den e barakanan e situashon ta hopi tenso i tristu, ku mayoria biaha tiki òf nada di hasi. P’esei Kabes di e baraknan di Sentro di Detenshon i Korekshon Kòrsou (SDKK) a aserká Human Rights Defense Curaçao ku e petishon pa por yuda ku materialnan di rekreashon pa medio ku nan tin skarsedat di rekurso. HRDC ku ta e fundashon pa derechonan humano a pidi i haña yudansa finansiero di Vertegenwoordiging van Nederland in Willemstad (VNW) na nòmber di Ministerie van Binnenlandse Zaken en Koninkrijksrelaties. E yudansa ta bini for di Klein Projecten Fonds. Ku e fondonan aki VNW kier kontribuí i promové na bienestar di pueblo di Aruba, Kòrsou i Sint Maarten.
Djamars 2 di Mart 2021 e delegadonan di VNW i HRDC a entregá un set di materialnan pa rekreashon i deporte i instrumentonan di músika, na e Kabes di baraknan di estranhero. Ku hopi entusiasmo e opsekionan a keda risibí. HRDC ta spera ku e gesto aki por trese un tiki alivio.
E personanan den e baraknan, tin ya hopi aña ta biba i traha na Kòrsou den por ehèmpel sektornan di kuido, horeca òf den kuido di yu. Ta importante pa HRDC por mira e efektonan positivo ku e refugiadonan i migrantenan den krísis ta kontribuí na nos Pais
Materialnan di rekreashon i deporte i instrumentonan di músika pa baraknan di estranhero. Drpd Sr. Pinedo, (Polis i SDKK), Sr. Bo Melchers (Nederlandse Vertegenwoordiging). Inchi Witteveen (Human Rights Defense Curaçao) i Sr. A Hasselmeijer Kabes di Barak.(SDKK)
Nota informativo di Human Rights Defense Curaçao:
E situashon ku ta konserní derechonan humano riba nos isla ta preokupante. Mester bini un maneho integral pa migrantenan i asilo. Sigur miéntras gobièrnu no a firma e tratado di refugiado di Nashonnan Uni. I ku Kòrsou no tin un maneho di refugiado ofisial. Komo miembro di Koninkrijk der Nederlanden, Kòrsou ta mará na e tratado Europeo di Derechonan Humano (EVRM). E tratado aki ta prohibí ku paisnan por saka i manda un persona na un Pais ku e ta kore un riesgo real di martirio òf inhumano , humiliashon òf kastigu (artíkulo 3)
Human Rights Curaçao (HRDC) ta komprometé su mes na protekshon di derechonan humano pa tur habitantenan di Kòrsou, inkluyendo refugiadonan i migrantenan den krísis. E organisashon lo keda dediká su mes na:
Amplia konosementu tokante derechonan humano Refugiadonan i migrantenan den krísis i nan derechonan. Nos ta informá i avisá tokante e derechonan. Señalá i referí si mester asistensia den kaso di nesesidat, asistensia hurídiko, asistensia sikososial, i fasilidatnan di enseñansa.
Dor di organisá aktividatnan, manera anochinan informativo ku interakshonnan sosial i edukashonal den bario (tur kos en konekshon ku Covid-19)
Tur esaki HRDC por hasi solamente ku koperashon di partnernan lokal, otro Non-Governmental Organizations (NGO’s) lokal i internashonal. Tambe dor di envolví gobièrnu i e públiko grandi di Kòrsou pa protekshon di derechonan humano di refugiadonan.


text:
Elvira Bonafacio
2018-11-21 16:50 — Belfast, Ireland
Enseñansa ta desaroyando mundialmente i mas i mas tin atenshon pa e parti di ekpreshon literario den skol, kual a reflehá den e festival di sine di Queen Univerisity, QFT Film Festival. Pero no ta aki so arte a haña su lugá den skol, e tayernan di literatura ku mi tabatin den skol a resultá di ta e e klimaks di mi proyekto pa Other Words.
Festival di sine QFT: A Northern Soul
E pelíkula aki ta inspirativo den tur sentido. Pa kuminsá pa hasi e grabashonnan nan a hasi uso di kualke kámara ku ta graba, ku nan tatatin na nan alkanse, i a sa di rafiná kaminda ta nesesario durante e parti di edishon. Esaki ta un motivashon pa kualke persona ku ke dokumentá algu i ta na mes momentu ta un rekordatorio, ku pa hasi grabashon no nesesariamente bo mester tin e ekipo di mas moderno.
Tambe e ta un pelíkula akí ku por sirbi komo reflekshon pa kualke persona ku tin pensá pa kuminsá ku nan mes kompania basá riba nan pashon. E protagonista Steve,a usa su pashon pa e músika di hip-hòp i rèp komo un medio pa laga mucha di skol básiko ekspresá, haña konfiansa den nan mes i siña aseptá diferensia. Un soño ku el a traha pa hasi realidat. E fábrika, ARCO, ku e tabata traha p’e a yud’é ku patrosinio di e bùs ku e tabatin mester pa e bai pa su soño, i nan a kooperá dunando e un sierto fleksibilidat di ora di trabou. Pero despues ku esaki no tabata sufisiente Steve a skohe pa kita for di trabou i dediká kompletamente na realisashon di su soño. Un soño ku sierto momentu a bira manera un mal soño debí na e peso finansiero. Pero danki na sosten di hendenan ku el a haña pa gui’é, e por a sali eksitoso for di esaki.
Steve su bùs ku yama Beats Bus a sa di duna e resultado deseá. Steve tabata pasa na diferente skol, prinsipalmente di e skolnan den e barionan ménos pudiente, i aki tene diferente tayer kaminda e muchanan no únikamente ta rèp i graba un cd, pero ta eksperensiá tur loke tin di aber ku e mundu ei, for di kreamentu di e músika te na koreografia. Bunita tabata pa mira kon mucha sumamente tímido òf ku tabata sinti nan di tèr, tabata integrá den e proyekto, i te asta bira masha mòndu. Probando asina ku arte ta un forma di ekspreshon esensial i ku ta aportá positivamente na desaroyo di mucha i hóben.
Komo parti di mi proyekto mi a skohe pa skirbimentu kreativo den skol, den e kaso akí ku atenshon riba e género di poesia. Den kada tayer, ami huntu ku un eskritor (ku tabata varia pa tayer) tabatin e oportunidat pa durante di un ora i mei, kompartí, duna informashon tokante mi idioma papiamentu, laga nan reflekshoná riba nan identidat, i e importansia di nan idioma; maske esaki por ta un idioma den minoria. Tambe nos a para ketu na e importansia di diversidat durante di e tayernan aki.
E eksperensia tabata algu ku palabra ta kai chikí pa por splika. Tabata inkreibel di mira kon aktivo i partisipativo e hóbennan akí tabata, inkluso kon mucha hòmber tabata esnan mas prominente den e parti di skirbi i kompartí. Un hende no por imaginá nan mes kuantu kos positivo skirbimentu kreativo den lès di idioma por aportá na mucha i hóben su desaroyo. Un frase manera: “It was fun!”. Ta algu ku masha dia dosente no a tende den skol, i pero tabata e frase ku mas a resaltá durante di e tayernan. Tabata un delisia mira kon e muchanan ta realisá ku skibimentu kreativo por ta un terapia, tambe pa skucha ku e aktividat akí a sirbi komo inspirashon pa e dosente. Aserka di mira kon kreativo mucha por ta na momentu ku nan haña e espasio pa hasi esaki, i e balor agregá di tipo di aktividatnan manera esaki kaminda ta e mucha ta reflekshoná riba aspekto di bida di un forma agradabel.


text:
Algun tempo pasa a drenta un asina yama MOT melding (melding ongebruikelijke transactie) na Ministerio Publico. E lo ta trata di iregularidadnan referiente maneho di placa riba un cuenta bancario di un fundacion di e fraccion di POR den Parlamento di Aruba. Riba ordo di Procurador-General esaki a wordo investiga mas aleu dor di Landsrecherche di Aruba y esey a hiba na un sospecho di malversacion.
Mirando cu e placa riba e cuenta aki ta forma parti di fondonan publico y Ministerio Publico kier evita cu e placa aki lo desaparece di un manera of otro, a pone beslag riba algun cuenta cu te na e momento aki a aparece den e investigacion. Landsrecherche lo sigui haci investigacion. Pendiente e investigacion Ministerio Publico lo no duna mas informacion tocante e contenido di e investigacion y e personanan envolvi of marca como sospechoso.


text:
EMG ta lansa “Fo'i chiki”
Easy Money Gang (EMG) forma dor di e dos rèpernan sigur awòki hopi popular mes den e urban scene di Kòrsou kual ta Titorasz i Jaido. A lansa nan disko mas resien kual ta e kansion titulá “Foi Chiki” Den e kansion aki e rèper nan ta splika kon fo’i chikí nan ta kore tras di nan soño nan sin nunka give up, i e tin un videoclip tambe hopi interesante dediká na Jurickson Profar, ku footage nan di e logro nan di Profar den beisbòl. E kansion “Foi Chiki” a ser produsí pa Oxiliary Music. E kansion aki ta un trap, i sigur ta riku na letra.


text:
Santa Marta – Diasabra anochi algo pasa di 11’or polis a bay den un bocht poco peligroso na Santa Marta, esaki ta panort di e t-kruising cu ta bay pa Papilon.
Na yegada polisnan a topa e dos vehiculonan, tawata trata di un Suzuki Swift y un Haval suv. Un wiel di e Haval a ranca completamente for di e body.
Ambos auto a bay termina den mondi.
Na e sitio nos a compronde cu e Suzuki Swift tawata bayendo direccion nort, momento cu di nan lo a mishi cu otro ariba un velocidad halto causando e accidente.
Polis a papia cu ambos chauffeur y na prome instante nan tawata ok, pero segun e minuutnan tawata pasa un di nan a cuminsa haya dolornan fuerte.
A pidi pa ambulance y na yegada cu tawata hopi lihe debi cu nan ta cerca a opta pa hiba e chauffeur herida pa Hospitaal.
Daño material ta grandi y takelwagen tawata necesario pa bay cu e Haval cu a perde un wiel.


text:
SKOL TA PERHUDIKÁ STUDIANTE
Bon siman na tur lesadónan di e kolumna aki. Mi tin sigur ku vários mayor tabata felís ku resultado di skol di nan yunan i ku nan ta prepará pa aña eskolar nobo. Tin mayor ku ta desapuntá pero tog nan ta motivá nan yunan i enkurashanan pa nan ekselá den nan karera edukativo. Esaki ta e pregunta ku nos a haña e siman aki:
“Ami ta un studiante i mi tabata studia na un skol privá di habla íngles. Pa motibunan personal mi tata no por a paga e skol ei p’ami mas. Mi a kita for di e skol pa bai otro skol, i awor ku mi ke sigui studia un karera, e skol aterior NO ke duna mi un un balorashon di diploma. E úniko manera pa e skol duna mi ta ku mi tata mester paga promé. Mi pregunta ta: e skol ei tin mag di stroba mi den mi estudio?
Danki pa e pregunta i sigur unu hopi interesante. Na prome luga laga mi splika kiko ta un “verklaring tot diplomawaardering”(deklarashon di balorashon di diploma); e deklarashon aki ta unu ku ta deklará kua ta e nivel di mas haltu ku bo a logra of den e kaso aki e nivel ku bo a logra na íngles kompará ku e nivel Hulandes asina por sigui studia. Ku otro palabra ki nivel bo tin ora b’a kaba un klas den un skol. Tambe por pidi un verklaring (deklarashon) asina ki pa otro motibu manera pa sa bo kapasidat si akaso,bo ke bira maestro di skol, of pa haña trabou.
Un skol in prinsipio no mag di perhudiká niun studiante, pasó esei ta kontra di tur derechi internashonal i prinsipalmente di muchanan entre 0-18 aña. Pero awor si e skol ta mustra mala fé paso tin un kuenta habrí, purba na yega na un areglo. Semper bo por buska asistensia hurídiko, pero tambe nos Ministerio di Enseñansa por yuda.
Bo por aserká e ministerio aki i nan por yuda bo yega na un “verklaring tot diplomawaardering”. Tin algun eksigensha ku e petishon mester kumpli kuné, por ehèmpel, mester skibi un karta ku bo personalia (datosnan personal) i splikando e motibu di e verklaring (deklarashon) aki. Kòrda ku tin un gastu mará na e petishon. Den di 6 siman bo ta haña bo verklaring(deklarashon). Hasi bo bèst manda bo karta bo mes i no laga niun hende of instansia stroba ku bo metanan pa yega bo potenshal máksimo.
Pues ya, bo sa tin diferente manera pa jega Roma, importante ta buska pa bo sa, sigui informá bo mes i NO laga nada stroba bo. Na tur estudiante ku a slag pa middelbare school i esnan ku tèrminá skol sekundario i na esnan ku a tèrminá Universidat un pabien. Na nos tatanan Pabien di ayera; sin bosnan nos yunan no ta kompleto.


text:
Team di Brazil ta riba un otro nivel
Duo di Aruba a purba tur strategia
Apesar di a purba tur strategia, ekipo femenino di Brazil di un otro nivel.
E ekipo di Beach Volleyball femenino di Aruba Kayla y Mali a clasifica pa e siguiente buelta den e Weganan Olimpico Hubenil na Buenos Aires, awe diasabra nan mester a topa e fuerte ekipo di Brazil cu tabata simplemente di un otro nivel di wega. E Brasileronan a studia e wega di Aruba y hunga unda nos muchanan tabata falta e forza. Den dos set Brazil ta gana Aruba cune score di 21 – 7 y 21 – 2.
Mester bisa cu e duo di Aruba apesar di tin masha tiki.tempo hunto a sa na clasifica den e Zona di Caribe pa yega Buenos Aires. Na Argentina, Kayla cu Mali a haci historia door di logra e prome victoria pa Aruba riba Rwanda Africa.
Manera a wordo bisa den diferente entrevista cu nos tin e talento, potencial y infrastructura pa e deporte di beach volleyball. Ta nos mes mester bay cuminsa na traha duro riba esaki.
Pabien Kayla y Mali


text:
ORANJESTAD (AAN): Recien Corte di Husticia a dicta sentencia den e caso penal cu Ministerio Publico
a cuminsa contra e muher D.G.D.G. kende ta wordo acusa di tabata huur camber y apartamento cu ilegalnan di Venezuela.
EXIGENCIA DI FISCAL
Tratamento di e caso a tuma lugar algun siman pasa caminda Fiscal ta acusa D.G.D.G. cu entre Januari 2019 y 17 Juli 2021, a yuda 7 persona ilegal cu estadia na su lugar Pavia Country Club 129. Fiscal ta haya D.G.D.G. culpable y a exigi 6 luna di prison condicional. Ademas Fiscal a exigi 150 ora di trabao pa comunidad of 75 dia sera.
ABOGADO
Abogado mr. Mohamed a bisa Hues cu e ta haya cu mester declara su cliente D.G.D.G. liber. E abogado a bisa cu D.G.D.G. no a yuda e ilegalnan cu fin di gana placa. Tampoco D.G.D.G. tabata sa y no a sospecha cu e 7 hendenan tabata ilegal na Aruba.
Mr. Mohamed a mustra Hues cu D.G.D.G. tabata huur cambernan den e cas y un apartamento cu 2 camber pa 400 y 600 florin pa luna, incluyendo awa, coriente y cable. Esaki ta un prijs hopi barata. E gastonan di coriente y awa pa luna tabata 1400 florin pa luna. Na opinion di mr. Mohamed, no por papia aki di cu D.G.D.G. tabatin ganashi.
El a mustra cu D.G.D.G. ta un voluntario na e organisacion HIAS, cu ta un organisacion sin meta di tin ganashi, cu ta yuda e Venezolanonan cu huy for di Venezuela y cu ta pidi asilo na Aruba. E organisacion ta kere e Venezolanonan cu nan a pidi asilo.
Tambe e abogado a bisa Hues cu pa ley, D.G.D.G. no tin e obligacion di controla esnan cu e ta huur camber, si nan documentonan di estadia ta na orden.
SENTENCIA
Hues recien a dicta sentencia caminda el a bisa cu e ta tene cuenta cu promer cu e pandemia di Covid, te cu awor, Gobierno a sera frontera entre Venezuela y Aruba. Desde Maart 2020 a tuma medida cu ta para entrada y salida pa Venezuela pa evita Covid. Hues a bisa cu 4 di e 7 personanan cu tabata keda na e lugar, a pidi asilo promer cu a bay huur camber.
Hues a mustra cu segun e ley LTU, cu ta e ley encarga cu admision y expulsion di extranhero, e estadia di e 4 personanan no ta ilegal pasobra nan tabata en espera di un decision. E otro 3 personanan a declara cu nan tabata ilegal, pero Hues ta haya cu D.G.D.G. no por a saca afor cu nan tabata ilegal. Tambe Hues a mustra cu D.G.D.G. ta traha voluntario cu HIAS, e organizacion “non – profit” cu ta yuda Venezolanonan cu ta huy for di Venezuela.
Hues a conclui cu no por prueba cu D.G.D.G. tabata sa cu e tabata actua contra ley. Hues su decision ta cu e ta declara D.G.D.G. liber. Por a mira cu D.G.D.G. tabata hopi contento cu e decision di Hues.


text: KRALENDIJK– Ayera tabatin ‘Noche de Compras’ na ‘City Shop Bonaire’. Huntu ku e tienda tabatin show di outo marka Changan i nan tabatin deskuento den tienda i pafó riba outo. Durante un entrevista ku Aimed Ayubi doño di Radio Live 99.9 FM i Ryan Martha, e persona kende ta atendé ku benta di outo di ‘Daboussi di Dabboussi Motors’, el a menshoná ku ya 20 outo marka Changan ta kore riba na Boneiru. “Den 1 luna di tempu ‘Daboussi di Dabboussi Motors’ a pone 20 outo riba kaya. Imagina, e kantidat den poko tempu ta bisa tur kos. Otro aña luna di febrüari ta bai tin ‘Car Show’ di ‘Daboussi di Dabboussi Motors’. Nos ta pidi kualke persona ku tin plan pa kumpra un outo, no tuma niun desishon sin pasa serka nos. Ta bai tin sorpresa i bo por keda desapuntá di a tuma otro desishon. ‘Dabboussi Motors, Driving Forward With You’”,entre otro Ryan a menshoná. Ayera a bende 2 outo mas, pues awor tin 22 outo marka Changan den fin di aña riba kaya.


text:
KRALENDIJK – Tur aña riba e fecha 20 di novèmber, ta selebrá mundialmente Dia Internashonal di Mucha. Tema sentral e aña aki ta partisipashon. Ku otro palabra: opinion di mucha o hóben. E tema aki ta unu krusial pasobra hopi biaha ta pensa pa hóbennan sin envolví nan mes den e desishon. Esaki ta algu fundamental otro for di pensa pa nan o kontra di nan.
Alabes esaki ta un tema mas amplio ku maltrato di mucha. Derechi di mucha natural ta bai mas leu tambe ku maltrato di mucha. Pa e motibu aki gobièrnu i instansianan no-gubernamental ta invirtiendo tambe mas i mas den formanan práktiko di partisipashon di mucha i hóben. Importante a bira pa nan yuda pensa prioridat (sigur den un periodo di skarsedat), den tomo di desishon i den evaluashon di ehekushon. Hasiendo esaki nos ta mira solushonnan mas sólido.
Sentro pa Hubentut i Famia ta premirá bastante kambio próksimo añanan ora ta trata partisipashon.
Partisipashon por duna tambe un empuhe. Hóbennan por pensa kompletamente otro. Por ehèmpel den e periodo aki di korona o kon di atendé ku pobresa serka mucha.
E aña aki lástimamente Sentro pa Hubentut i Famia no por a organisá e marcha popular di derechi di mucha. A pensa riba un otro forma kreativo. Tampoko por a organisá Teatro Hubenil Interaktivo di tur aña. Den esaki hóbennan mes ta disidí tokante di e tema, e kontenido i e interkambio ku públiko. Den esaki hóbennan ta duna nan teps pa prevenshon. Nos ta yama tur mucha i hóbennan pabien riba nan dia, i na mayor i edukadónan éksito den nan tarea pa ku edukashon di nos tesoronan.


text:
Pueblo di Aruba por yuda completa e decoracion di Kerstboom di Speransa.
Comunidad di Aruba por yuda yena tur bala di pasco riba e kerstboom di Retonde Tanki Flip. Por yuda dor di cumpra bala di pasco pa solamente 5 florin. Tin 6 color disponibel cu ta representa e cancernan cu ta mas comun na Aruba. Asina e bala peach ta para pa cancer di matriz, e bala roos ta para pa cancer di pecho, cancer di prostaat a haya e bala blauw cla y e bala blauw scur ta simbolisa cancer di tripa. E bala oraño ta para pa cancernan di riñon y lukemia y finalmente e bala lila ta simbolisa cancer en general. E carchinan pa cumpra e balanan di pasco ta obtenibel na Universidad di Aruba (Apex Building banda di Crown na Boulevard) y na Koningin Wilhelmina Kankerfonds. E meta tras di esaki ta pa envolve comunidad di Aruba pa yena tur bala di pasco riba e kerstboom. Dia 25 di december benidero lo por mira e kerstboom ful dorna na e balanan di pasco. Pueblo di Aruba ta keda cordialemente invita pa participa den e bunita causa aki y hunto nos lo realisa e meta principal cual ta conscientisacion riba cancer na Aruba.


text:
Pronóstiko di tempu pa Kòrsou i bisindario bálido te djárason mainta 06:00 o.l., 6 di òktober 2021.
[videopress qRImzWjS]
Pronóstiko
Pronóstiko di tempu pa Kòrsou i bisindario bálido te djárason mainta 06:00 o.l., 6 di òktober 2021.
Kompilá: djamars 5 di òktober 2021, 05:00 o.l. (09:00 UTC).
Tempu: Parsialmente nublá i bientu lo suplá de bes en kuando basta fuerte.
Temperatura máksimo lo alkansá 33ºC i temperatura mínimo 28ºC.
Solo ta sali 06:25 i ta baha 18:23 o.l.
Bientu: Generalmente ost i moderá te basta fuerte; forsa 4 te 5 (20 te 39 km/ora, 11 te 21 nudo). De bes en kuando basta fuerte te posiblemente duru den ráfaga; forsa 6 te 7 (40 te 61 km/ora, 22 te 33 nudo).
Situashon general: Un ekstenshon di e área di preshon haltu riba Atlántiko Nort lo sigui kousá bientu basta fuerte den nos region, aunke esaki lo ta algu ménos ku ayera djaluna. Durante oranan di mainta, nubianan lo oumentá temporalmente i generá un áwaseru di poko importansia riba partinan limitá di Kòrsou. Pa resto di dia awe ta premirá un wer generalmente seku. Di otro banda, durante mardugá di djárason e chèns pa awa kai ta bolbe oumentá. Mas aleu, e área di stòf prosedente di Sahara ku a bin ta limitá e bista durante último dianan, gradualmente lo bandoná nos region i mehorá e visibilidat riba i rondó di e teritorio lokal.
Kondishon di laman: Moderá ku altura di ola entre 1 pa 2 meter (3 pa 7 pia).
Sistemanan signifikante di wer tropikal: Ningun.
Fenómeno spesial: Ningun.
Perspektiva te djaweps mainta: Por lo general parsialmente nublá i no ta antisipá áwaseru signifikante.
Meteorólogo: Correa.


text:
lucien peterson
-
News
Lucien ta bolbe Aruba
Lucien Peterson na caminda pa Aruba Despues di un tremendo competencia aki na Rosario, Lucien Peterson hunto cu coach Davy…Read More »
-
News
Lucien contento di su competencia
Lucien Peterson ta conta di su experiencia na e Weganan di Playa Sur Americano Rosario2019#equipoaruba #rosario2019 Posted by Comite Olimpico…Read More »
-
News
Lucien cu record personal
Lucien Peterson ta baha su tempo cu mas di 10 minuut aki na Rosario Awe a toka turno na Lucien…Read More »
-
News
Lucien a cuminsa cu su preparacion
E atleta di Open Water, Lucien Peterson a hasi su prome practica awe na Rosario. Despues di a jega awe…Read More »
-
News
Rosario2019 Open Water
Landado Lucien Peterson ta e unico atleta cu lo representa Aruba den e Open Water Swimming den e Weganan di…Read More »


text:
Un contribucion di drs. Mitsy Willems, psicologo clinico
Un storia cu ta impacta “Abuso di Mucha” y EMDR
Drs. Mitsy Willems, psicologo clinico ta comparti e caso aki di e hoben aki cu duna permiso pa comparti su experiencia. Meta ta pa kibra silencio rond di e tema y pa hendenan sa cu judansa ta posibel.
Awe e tin 28 aña di edad y tin problema cu su pareha. Ora nos a cuminza sondea a resulta cu tabatin tres abuso sexual den su ninjes. Un na su 4 aña, di dos na su 5 aña y di tres na su 7 aña dor su welo. Awo cu su welo a muri e la tuma desicion di bisa kico a pasa na su mama y a la vez busca ayudo.
Continue reading “Abuso di Mucha y tratamento exitoso cu EMDR”


text:
Riba continente di America y islanan di Caribe, tawatin civilizacionnan prome cu 12 di oktober 1492, ora cu Columbus a discubri e continente pa e Europeanonan.
Den Caribe tawatin e famia linguistica macro Arawak of Arahuaco y e famia linguistica macro Caribe. Tur dos troncon ta reparti den diferente categoria di grupo y tin di nan complica. Ta importante pa sa, cu e grupo di: indjan Taíno y Caquetío entre otro, ta sali di e troncon di lenga Arawak. Di e famia macro linguistica Caribe nos a scucha mas tanto di e “Caribenan” y no di otro grupo specifico. E Taínonan ta nabegante y nan conoce e region di Caribe y parti di continente di America. E Taínonan a duna e isla e nomber di ”Arubeira”. E Caquetíonan a yama e isla “Oibubai”, cu ta nifica “isla guia” y “Oruba”, cu ta nifica “isla bon situa”. E Caribenan a yama e isla ”Ora Oubao”, cu ta nifica “isla di cocolishi” y ”Oirubae”, cu ta nifica ”e compañe di Curaçao”. Pa e Caquetíonan, “Oruba” no tawatin relacion cu “oro”.
Columbus a discubri Guanahani (isla San Salvador) na 1492. Esaki ta su entrada den continente di America. Na 1499 Alonso de Ojeda y Americo Vespucio a discubri e islanan. Un di nan ta keda 10 milla di distancia di unda ta construi e casnan manera esnan na Venecia. Mayoria di e matanan riba e isla ta “palo di Brasil” y e hendenan cu ta biba riba e isla ta di statura halto. Probablemente, e nativonan cu a guia e Spañonan a duna nan e informacion. Pues, na 1499 Aruba a bira conoci pa e Spañonan y a bira colonia di Spaña. Den e tempo ey, e Caquetíonan tawata riba Aruba. Na Aruba, e hefe di e indjannan tawata Simas y e a ricibi e sacerdotenan Spaño cu hopi amabilidad. Nan a regala Simas, un “Cruz di palo”.
Na november di 1529, pa medio di un Cédula Real, a otorga Juan Martínez de Ampués, e derecho pa repobla “islanan inutil” di: “Oruba”, “Curacao” y “Buen Ayre”.
E nomber oficial di e Spañonan pa Aruba tawata: ”isla de Oruba”. Nan a sigui cu e nomber di e indjannan Caquetío.
Antonio Salcedo ta indica na 1788 den “Diccionario geográfico-historico de las Indias Occidentales”,: “Oruba”, isla pequeña de la mar N en el Golfo Triste cerca de la costa de la Provincia y Gobierno de Venezuela y Nuevo Reyno de Granada, entre la de Curazao á Levante, y los Monjes á Poniente: esta poblada de los Holandeses que la han cultivado, en 36. gr. 40. min. de long., y a 12. gr. 20 min. de lat. bor. “Orubilla”, otra isleta pequeña de la mar del N. al O. de la anterior. Den “The New Practical Navigator” di John Hamilton Moore, tin den “Table XXVIII of Latitudes and Longitudes”: “Oruba” isle, E. end Lat. D.M.S. 12 28 30 Long. D.M. 70 ..4. “Orubilla”: Lat. D.M.S. 12 37 0 Long. D.M. 70 35. Riba mapa tambe por mira “Oruba” y “Orubilla”. Actualmenta, “Orubilla” no ta situa na e luga indica.
Di 1568 te cu 1648, “Republiek der Zeven Verenigde Nederlanden” (Hulanda) tawata den guera cu Spaña. Na 1621 e Republiek a funda de:”Geoctroyeerde West-Indische Compagnie., (WIC). E prome isla cu WIC a conquista di Spaña tawata Curaçao na 1634. Hulanda tawata busca un basis pa comercio y pa pirateria den tempo di guera, y Curaçao a bira e basis. Pa Hulanda, e situacion di Curaçao tawata atractivo, y no si tin oro of no. Pa Hulanda e islanan ABC no tawata “inutil” nan tawatin un funcion.
Na 1648, e guera cu Spaña a caba y a firma e tratado di Paz di Westfallen. Den e tratado entre Spaña y Hulanda, Hulanda a haya independencia di Spaña y Hulanda a haya e islanan. Dia 30 di januari 1648 a firma e tratado y di 1648 te cu awor, e nomber oficial a bira: “ARUBA”.
Relato scirbi pa Celia O. Thiel, socióloga
11 di oktober 2021
Discubrimento di America y Caribe y nombernan di Aruba
Riba continente di America y islanan di Caribe, tawatin civilizacionnan prome cu 12 di oktober 1492, ora cu Columbus a discubri e continente pa e Europeanonan.


text:
Pa bai dilanti mester #Move
Dia 8 di mart 2020 ta dia pa #Move durante The Annual Fitness Challenge na International School
WILLEMSTAD, Atrabes di añanan mas i mas persona ta skohé di partisiá na e Annual Fitness Challenge di Fundashon Alton Paas. E Annual Fitness Challenge ta e evento di fundraising mas grandi di Fundashon Alton Paas pa por sigui yuda personanan ku un paralisis na Kòrsou ku ehersisio i transporte. Kada aña – ku un mensahe speshal – Fundashon Alton Paas ta motivá rònt Kòrsou pa move. Pesei pa aña 2020 a skohe e hashtag #Move pa karga e kampaña pa e proksimo Fitness Challenge.
Dia 8 di mart 2020 lo ta e di 7 edishon di the Annual Fitness Challenge. The Annual Fitness Challenge ta un evento di 6 ora largu ku diferente aktividatnan di moveshon. Tin e kaminata di 5 i 10km ku ta kuminsa i kaba na International School. Tin e area di spinning ku grupo por registrá pa haña un spinbike pa komo grupo spin e total di 6 oranan. Tin e area di fitness mes ku den sala ku diferente seshon di fitness manera Zumba, Yoga i hopi mas, kada unu 45 minüt tras di otro.
Tur esaki ta pa yega na fondonan nesesario ku Fundashon Alton Paas por logra sigui yuda via programanan di ehersisio, transporte aksesibel i diferente proyekto mas pa mehorá e kalidat di bida di e personanan ku dwarslaesie i otro problemanan neurologiko ku ta kousa un paralisis. Nos ta biba den un komunidat ku na momentu ku un persona haña un dwarslaesie, e ta bai hospital i pa despues e bai rehabilitá. Despues ku e rehabilitá i e bai kas, einan e ta kuminsá konfronta retonan manera aksesibilidat, transporte i asta falta di rèspèt. Ku kada dia ku pasa e ta bira vulnerabel pa komplikashonnan mediko speshalmente si e ta limitá na moveshon fisiko dor di su paralisis. Tur esakinan por kousa isolashon di diferente persona ku no tin e motivashon òf kurashi pa sigui pa dilanti.
Ora nos wak bèk, nos ta rekonosé ku pa tur persona sea ku dwarslaesie òf su famia òf kualke suidadano bai dilanti, nos tur mester move. Esei tambe e di 7 edishon di the Annual Fitness Challenge ta enfoká riba dje. Pa nos tur #Move. Pa asina krea alaves e sentido di inklushon ku nos tur por move huntu i tambe move pa esnan ku no por pa motibu di ta sufri di un paralisis.
Meskos ku añanan anterior e yamada ta bai na tur suidadano pa move huntu ku nos dia 8 di mart 2020 na Internashonal School. Abo por move pa esnan ku no por i yuda pa mas hende por bai dilanti. Karchinan ya ta obtenibel na puntonan di benta Mensings Caminada, Samsom Colon, Van Den Tweel Zeelandia i tambe online riba nos website www.fundashonaltonpaas.org pa kualke informashon adishonal semper por bèl of manda un whatsapp na 5100087.


text:
Lansamento oficial di partido politico nobo Raiz
Den e ultimo dos luna, nos por a tuma nota di e partido nobo Raiz cu a sali pero ainda hopi hende tabata puntra...
POR: âE participacion civico y politico di Millennialsâ
Ta falta solamente algundiapa e debate politico organiza doordi y pa e grupo di hobencuta ser yama âMillennialsâ. Pero kiconankiermencuesey? Millennialsta e generacioncu a...
ReD: E berdad ta den e hechonan di nosgobiernonan
Un relato a wordotresina mi atencion awe;Â Kinderombudsvrouw: kinderrechtenslechtnageleefd op Bonaire, Sint-Eustatius, Saba.Ora mi a lesa e relatoakialgo a resalta, e problematica ta serio y...
MEP: âAruba ta den shock pa e tragedia di diamars na Boegoeroeiâ
Lider di MEP Evelyn Wever-Croes traves di un grabacion, a manda palabranan di condolencia y convivencia pa e famianan di e victimanan di e...
POR: âCancer ta un peso grandi pa famiaâ
Den mi carera profesional mi tambe tabatin e privilegio di por a traha cu damanan cu a wordo afligi pa e malesa cancer. Trahando...
AVP: “Polis lo haya autoridad bek pa controla ilegal riba caya”
Nunca mester a kita e autoridad di polis pa controla ilegal riba caya. Esaki e gobierno di MEP a haci. No por imagina cu...
“Director di DTZ y Gobierno di AVP ta purba enforsa leynan nulo sin validez”
Como un siman pasa director di DTZ a saca un carta den cual ta duna e reglanan pa loke ta uzo di medionan di...
MEP ta sostene ley pa paga ex trahadonan di SETAR
Diaranson den Parlamento, 5 ley a wordo trata. Entre nan, e Ley cu ta regla pago pa e ex trahadonan di Setar. Pa mas...
Aruba ta keda un di e top destinacionnan pa turismo crucero
Segun sra. Arends-Reyes recientemente pais Aruba tawata anfitrion di Florida - Caribbean Cruise Association su Platinum Associate Member Advisory Council Conference (PAMAC). Un conferencia...
POR: âDecentralisacion pa cuido medico di calidad cu e pashent centralâ
Manera a wordo treci dilanti na diferente ocasion, tin varios dokter cu a studia den region cu no ta haya e oportunidad pa eherce...


text:
E Promesanan di Salmo 91
Salmo 91: Teksto & Introdukshon
Den e tempu di krísis mundial aki hopi ta buska konsuelo i siguransa den Dios i Su Palabra. Un di e tekstonan masha gustá ta Salmo 91. Nos por parti e salmo aki den tres sekshon: vv. 1-8, vv. 9-13, i vv. 14-16. Laga nos lesa e promé sekshon; versíkulonan 1-8. E ta bisa asin’aki,
1 Esun ku ta biba bou di e protekshon di e Haltísimo lo permanesé den e sombra di e Todopoderoso. 2 Lo mi bisa SEÑOR: "Mi refugio i mi fòrti, mi Dios, den Kende mi ta konfia!" 3 Pasobra E ta Esun ku ta librabo for di e trampa di e yagdó, i for di e pèst ku ta destruí. 4 E lo kubribo ku Su plumanan, i bou di Su halanan lo bo buska refugio; Su fieldat ta un eskudo i un baluarte. 5 Lo bo no tin miedu di e teror di anochi, ni di e flecha ku ta bula den dia, 6 ni di e pèst ku ta kana den skuridat, ni di e destrukshon ku ta destruí na ora di mèrdia. 7 Mil por kai band'i bo, i dies mil na bo man drechi, ma serka bo e lo no yega. 8 Solamente ku bo wowo lo bo opservá, i mira e rekompensa di e malbadonan.
E salmo aki ta papia di e protekshon di Dios pa esnan ku ta buska refugio serka djE. E outor ta usa varios imagen pa ekspresá e protekshon aki di Dios. E ta papia di refugio i forti. E ta papia di plumannan i halanan ku ta kubri. E ta papia di eskudo i baluarte.
Promesa di Kompletu i Perfekto Protekshon?
Ora nos lesa e salmo aki den isolashon, e ta parse di ta duna promesanan di perfekto i kompletu protekshon na e kreyente. Protekshon for di trampa, protekshon for di pèst, protekshon for di teror, protekshon for di destrukshon, protekshon for di guera. Pero nos sa di e miles i miles di kreyentenan fiel durante historia ku a sufri i a pèrdè nan bida, i nos ta tende tambe di e miles di kreyentenan ku awe ainda ta sufri persekushon i morto. Es mas, nos sabi di e palabranan di Hesus na Su siguidonan den Juan 16:33, “Den mundu boso tin tribulashon.” E palabra tradusí “tribulashon,” ta e tèrmino Griego thlipsis, kua por a wòrdu tradusí tambe: Problema, sufrimentu, persekushon, opreshon, i aflikshon.
Eksperensia di Angustia
Pues, mirando e realidat di historia, eksperensia, i e propio palabranan di Hesus, kon nos tin di tuma e promesanan den Salmo 91? Nos tin di tuma nota di algun kos den e Salmo aki. Na promé lugá, tende kiko e di tres sekshon di e salmo ta bisa, esta vv. 14-16,
14 "Pasobra el a stimaMi, pesei lo Mi libr'é; lo Mi proteh'é, pasobra e konosé Mi nòmber. 15 E lo sklama na Mi, i Ami lo kontest'é; lo Mi ta kuné den angustia; lo Mi reskat'é i onr'é. 16 Ku bida largu lo Mi satisfas'é, i lagu'é mira Mi salbashon."
Den e sekshon aki nos ta haña Señor Dios mes papiando. I tende atrobe kiko E ta bisa den v.15, “Lo Mi ta kuné den angustia.” Pues, Señor ta bisando ku e kreyente, e hustu, lo eksperensiá angustia. Pero ku E lo ta huntu kuné.
Kalamidatnan Spesífiko
Un otro kos ku mi ke pa nos nota. Versíkulo 8 ta bisa, “Solamente ku bo wowo lo bo opservá, i mira e rekompensa di e malbadonan.” Esaki lo por ta indiká ku e salmo aki ta papia no di desasternan general, ma di spesifikamente e desasternan ei ku Señor ta manda pa kastigá e malbadonan. Siendo esaki e kaso, nos tin di komprendé e orei ku Salmo 91 no ta un promesa ku e kreyente lo no eksperensiá niun klase di kalamidat. Mas bien, e ta un promesa ku e kreyente lo no eksperensiá e kalamidatnan ei ku Señor manda komo huisio riba e malbado.
Motibu pa Kurashi i Speransa
Ok. Ban bèk ku mi na e palabranan di Hesus den Juan 16:33. Hesus ta bisa, “E kosnan aki Mi a papia ku boso, pa den Mi boso por tin pas. Den mundu boso tin tribulashon, ma tene kurashi, Mi a vense mundu." Pues mi ruman den Kristu, ounke nos lo eksperensiá tribulashon riba e mundu aki, nos mester tene kurashi pasobra nos Señor a vense mundu. No tin nada ku ta pafó di Su kontrol, i nada no ta skapa Su bista. En medio di e krísis aktual nos mester tin kurashi, i nos por tin kurashi, pasobra nos Señor ta bibu, i den dje nos tin speransa. Nos ta keda hasi orashon, i nos ta keda konfia. Pero, no importá kiko bini; den djE nos tin speransa.


text:
Vakashon den propio pais mester bira posibel ku paketenan atraktivo
Vakashon den propio pais mester bira posibel ku paketenan atraktivo
Geplaatst op 06 May 2020 dor di Ministerio Desaroyo Ekonómiko
WILLEMSTAD- Minister di Desaroyo Ekonómiko sra. Giselle Mc William resientemente a manda un karta pa Curaçao Hospitality and Tourism Association (CHATA), pa interkambiá di pensamentu riba paketenan atraktivo pa vakashon den propio pais. Mirando e realidat ku nos ta bibando aden a konsekuensia di e pandemia di COVID-19, lo no ta posibel pa famianan biaha pa eksterior durante temporada di vakashon manera ta kustumber. Mirando esaki, lo ta ideal pa por ofresé nos hendenan paketenan atraktivo pa nan por tòg disfrutá di e periodo di vakashon benidero i alabes konosé tur loke Kòrsou tin di ofresé na un turista.
Komo asosiashon di turismo i hoteleria, CHATA ta konta ku miembresia di vários atrakshon lokal, hotèl, apartamentu, restorant i otro empresanan den sektor turístiko. Realidat ta ku den proseso di de-eskalashon di medidanan den kuadro di COVID-19 – te asina leu ku lo por habri mas sektor i asta kita medidanan di “ Shelter in Place” i toke de keda – ainda lo ta sumamente difísil i riská pa por reanudá tráfiko aéreo. Pa esaki nos ta dependé tambe di desishonnan internashonal pa loke ta frontera di e diferente paisnan kaminda nos komunidat ta kustumbrá di biaha. Banda di esei hopi famia ta pasando den momentunan difísil ekonómikamente. Tur esaki ta trese kuné ku hopi famia lo no tin masha rekurso finansiero i tampoko lo por pasa vakashon den eksterior manera kisas nan a plania.
Sinembargo, un realidat tambe ta ku Kòrsou ta disponé di masha hopi hoya i atrakshonnan masha bunita i fasinante ku kisas nos mes nunka a haña e oportunidat pa eksplorá, konosé i disfrutá di dje. Pues a base di esaki, minister Mc William a hasi un apelashon na CHATA pa proponé na su miembronan pa bini ku inisiativa di paketenan lokal di nan produkto i servisionan ku preisnan atraktivo pa nos hendenan lokal hasi uso di dje. Tur esaki pa por ofresé nos pueblo un alternativa ekonómiko pa nan por tòg disfrutá di nan periodo di vakashon benidero, konosé áreanan presioso di nos isla i nos produkto turístiko i alabes kontribuí na nos ekonomia lokal.


text:
E kompetensia den divishon A di Futsal Federation Curaçao ta hopi interesante. Kos a bira hopi kayente despues ku FC FCF a zona un kampanazo derotando kampion FC San Lucas 1-0. Awor tin tres tim empatá na e promé puesto.
E kampionato di futsal ta keda hungá den sala Niels Liberia di stadion Odulio Willems den Suffisant. E ekiponan ku ta partisipá a sòru te awor pa bon weganan.
Asina FC FCF a sorprendé FC San Lucas, derotando e tim kampion di Kòrsou ku skor di 1-0. Wensley Albertina a hinka e úniko gol dje wega. Esaki tabata den e promé parti dje enkuentro. E triunfo ei a pone ku FC FCF a empatá ku FC San Lucas na e promé puesto riba tabla ku posishon, tur dos tim ku 6 punto.
FC Don Bosco tambe a ubiká su mes na e promé puesto, ora ku e tim a gana ku skor di 2-0 di FC Babranis 01. Rudrick Pop a hinka tur dos gol: un den e promé tempu i e otro den despues di sosiego.
FC San Lucas i FC Don Bosco tin sinembargo un wega menos hungá ku FC FCF. San Lucas a hunga 4 wega, gana 3 i pèrdè 1. Don Bosco tin mesun sifranan: 3 ganá i 1 pèrdí. FCF tambe a gana 3 enkuentro, pero a sufri entre tantu 2 derota.
FC Babranis 01 ta okupá e di 4 puesto riba e tabla di posishon ku 5 punto. Esaki ta produkto di 2 triunfo, 1 empate i 1 derota.
E kompetensia ta kontinuá awe nochi, djaweps 12 di aprel 2018, ku un enkuentro den divishon A. Esaki ta kuminsá 10’or i ta bai entre FC FCF i FC Babranis 01. Mañan djabièrnè 13 di aprel ta topa otro for di 9’or di anochi FC IGA i FC Don Bosco, miéntras ku 10’or ta planiá e konfrontashon entre FC RO Family i FC San Lucas. Djasabra anochi 9’or tin e wega Ocean View FC vs FFCE United FC.
Den divishon B tambe kos ta hopi kayente. E tim di FC Securitas Antias ta komandá e tabla di posishon ku 7 punto: 3 viktoria i un tabla, pues invikto ainda. FC Sta Rosa Stars ta okupá e di dos puesto ku 6 punto: 3 triunfo i 1 derota. Na di 3 lugá tin un 5 tim empatá ku 5 punto: Fc Sta Helena, FC Bandolino, FC Five Stars, FC Dòmi i FC Excellent.
Un nota remarkabel den divishon B ta, ku fuera di FC Securitas Antias tambe FC Bandolino i FC Five Stars no a pèrdè wega. E dos último nan aki tin te ainda 1 triunfo i 3 empate registrá.
E kompetensia den divishon B tambe ta kontinuá awenochi, djaweps 12 di aprel: 8’or FC Excellent vs FC Babranis 02 i 9’or FC Securitas Antias vs Fabarma FC. Mañan djabièrnè 13 di aprel tin pa 8’or Fc Ocean View Elite vs FC Sta Helena. Djasabra anochi tin programá pa 7’or FC Five Stars vs FC Celestial Boys i pa 8’or FC Bandolino vs Sta Rosa Stars.


text:
E hungadó di biyar Shamir Tremus a sali Deportista di Aña 2019, miéntras ku Vesta a konkistá e titulo di tim di aña. Federashon Deporte I Olimpiko Kòrsou (FDOK) a organisá e premiashon deportivo den Hotèl Renaissance, Otrobanda.
Durante un anochi di gala FDOK a premiá deportista, dirigente i arbitro ju a sobresalí aña pasá. E anochi tabata dediká na e baluartenan Ingrid van der Hilst-Melfort, Aubrey Linzey, Ronald Cornelis Goeloe i Patricio Fernandez Bridgewater.Komishon de Elekshom pa Premiashon 2019
E komishon di elekshon a konsistí di e sigiuente personanan: Aichel Richardson komo presidente, Stanley Coffy sekretario, Ruthsel Martina di dos tesorero, Renato Anasagasti i Silvanie Clarkeku, tur dos miembro di Salón di Fama i miembronan di prensa deportivo Roque Bernadina, Michael Sprott i Alexander Makaya.
Alexander Makaya a fungi komo maestro di seremonia, miéntras ku obispo Luis Secco tabata enkargá ku invokashon na komienso dje anochi di premiashon. Invitado di honor tabata promé minister Eugene Ruggenaath, mientras oradó di orden tabata presidente di FDOK Rignaal ‘Jean’Francisca.
Shamir Tremus ku a sali hungadó maskulino di aña, despues a gana tambe Kopa Beto Adriana ku ta nifiká ku ela sali e mihó deportista di 2019.
E premio pa mihó prospekto hubinil a bai pa Naydeon Donial Leiberia di Federashon Ahedres Kòrsou. Vanessa Mercera di Curaçaose Atletiek Bond a gana e premio di hungadó femenino hubenil. Mihó deportista senior femenino a resultá Ailen Mena di Federashon Ahedres Kòrsou, miéntras ku e premio pa deportista maskulino senior a bai pa William Sanchez di Curaçao Bodybuilding.
Ekipo di Aña a sali Vesta di Federashon Futbòl Kòrsou. Mihó dirigente tèkniko di 2019 ta Evan David Balentina di Curaçaose Softball Bond. Lennerth Esteban Angela di mesun Curaçaose Softball Bond a sali dirigente atministrativo di aña. Mihó arbitro ta Michael Anthony Carl Arvelo di Federashon Biyar Kòrsou.


text:
Diaranson anochi den Compleho Deportivo Franklyn Bareño na Piedra Plat tabata tin un tremendo wega ora cu e pumanan di Piedra Plat Sv Britannia Fredco cu ta na di 5 lugar a enfrenta Dakota cu ta na di 2 lugar ariba tabla di posicion. Despues cu e wega tabata bastante pareu haltfime ta bai aden cu score di 2-1 pa Sv Britannia Mayor. Pero den di dos tempo Sv Britannia Fredco ta sali brabo y ta anota un total di 5 gol pa na final gana e wega 7-2. E golnan di Sv Britannia Fredco a wordo anota pa; David Castro 1x, Keano Maduro 1x, Robert Solognier 1x, Myron Carrion 1x, Lex de Werd 1x y Ericson Croes 2x. Un pabien grandi na e muchanan di Paradera/Piedra Plat y tambe na e coachnan.
Club
Britannia Fredco Mayor ta gana Dakota 7-2
More in Club
-
SV Britannia ta e prome veld cu luz LED na Aruba
Diabierna anochi 3 juni 2020 tabata un anochi grandi pa e organisacion di Piedra...
-
Nos ta drenta un fin di siman interesante di Copa Don Elias Mansur
Diahuebs anochi, e Copa Don Elias Mansur 2019 a inicia den stadion Guillermo Prospero...
-
RCA ta organisa edishon #7 Copa John Merryweather
E anja aki pa di shete anja consecutivo, organishon tricolor ta organisa e grandioso...
-
Dames RCA cla pa Play-Off
E damesnan tricolor, mescos cu Divishon di Honor, a bolbe clasifica pa play-off di...


text:
…..Sigiendo mi ruta riba mi Pais Natal y mi bario stima, ta Alto Vista mi tin cu pasa y laga un oracion chikito atras. E Kapel chikito eynan ta trece hopi recuerdo, specialmente riba diamars, e dia cu mi Mama tabata hibami eynan pa nos por resa na Dios. E olanan cu ta lora y kibra riba e barancanan cercano, ta produci un ritmo asina Sereno cu bo ta pensa ta den cielo mes bo ta. Tur esaki tabata posibel riba un simpel pida sero chikito rondona den naturalesa. Y na caminda pa Alto Vista mi ta pasa banda di Juju su cas, e homber stranjo cu nos mayornan semper a spanta nos cune y pa confronta nos miedo, tabata bay tira piedra riba dak di su cas pa un dia wak su cara mahos. Mucha ta keda mucha berdad, semper inocente y fragil, pero cu un bon educacion un dia cielo nan lo alcansa. Pero mi ta sigi …
Copyright: Al Figaroa


text:
Kralendijk- Fondo di Penshun Hulanda Karibense (PCN) (Pensioenfonds Caribisch Nederland) entrante 1 di yanüari 2022 ta indeksá e penshunnan ku 4%. Esaki ta kompletamente di akuerdo
ku e inflashon di preis promedio na Saba, Boneiru i St. Eustatius. Direktiva a tuma e desishon akí den e reunion di direktiva di novèmber. E Hunta di Supervishon a bai di akuerdo ku esaki i e Organo di Konseho i Responsabilisashon a duna un konseho positivo. Den 2022 e prima ta keda igual na e nivel di e último añanan i ta suma 22% di e salario ku ta generá penshun. E kapasidat pa indeksá total ta danki na e bon posishon finansiero di e fondo. E splikashon di esaki ta sintá den dos faktor. Na promé lugá e subida di e asina yamá ‘rekenrente’ (e interes aktuarial), ku ta usa pa balorá e obligashonnan di penshun, ta hunga un papel importante. E ta ser kousá pa e subida di interes di merkado. Banda di esei PCN a logra un rendimentu di invershon positivo (te ku òktober esaki tabata 2,8%) den 2021. Un detaye remarkabel den esaki ta ku e invershonnan lokal a duna un tiki mihó rendimentu ku nos invershonnan internashonal. E grado di kobertura di PCN den òktober di e aña akí tabata 118,7%. Aña pasá na e alturanan akí e grado di kobertura ainda tabata 96,8%. Konforme eksigensianan di e Kuadro di Supervishon Finansiero BES (Financieel Toezichtskader BES) ku ta apliká pa e fondo, PCN mester tabata disponé di un grado di kobertura di 115%, pa por papia papia di sufisiente reserva i espasio pa indeksá total. Basá riba e aktual grado di kobertura PCN ta kumpli ampliamente ku e eksigensia akí i por hisa tur penshun i derechi ku 4%. Ku e desaroyonan akí PCN entretantu a sali tambe for di e periodo di rekuperashon kòrtiku. I esei ta bon notisia segun presidente di direktiva Harald Linkels. “E periodo ku a transkurí tabata turbulento pa motibu di COVID-19 i tur e kambionan riba tereno di penshun. Ta importante ku nos komo fondo di penshun a mantené nos mes bon riba pia pa nos partisipantenan i te asta ta kana dilanti riba e plan di rekuperashon riba término largu.“ Pa sali for di e plan di rekuperashon riba término largu, e grado di kobertura di nos fondo mester keda tres trimèster konsekutivo riba 115,1%. Di eseinan a kompletá e promé trimèster. Pero ku e desishon pa indeksá, e grado di kobertura ta baha atrobe algu bou di e mínimo rekerí. Direktiva ta akseptá ku pa e motibu akí ta dura un tiki mas largu pa sali kompletamente for di rekuperashon. Aña pasá tabatin asuntu di un inflashon negativo i pa e motibu ei no a indeksá. Den 2020 e indeksashon tabata 0,75% i den 2019 esei tabata 2%
Kralendijk- Fondo di Penshun Hulanda Karibense (PCN) (Pensioenfonds Caribisch Nederland) entrante 1 di yanüari 2022 ta indeksá e penshunnan ku 4%. Esaki ta kompletamente di akuerdo


text:
ORANJESTAD – Diabierna proximo Parlamento di Aruba lo trata presupuesto di pais Aruba cuminsando 9’or di mainta. E tratamento mester a tuma lugar for di aña pasa conforme ley, unda cu pa 15 di December di e aña anterior e mester ta aproba y presenta na e colegio di supervision financiero CAft, despues cu esaki keda entrega pa 1 di September pa e gobierno na turno. Pero pa varios motibo, gobierno no a logra haci esaki sino te cu awor. Consecuencia ta cu hopi cos no por a tuma lugar ya cu no tabatin fondonan aproba. Pa ley, mientras cu e presupuesto no ta aproba, por usa solamente 40% di e presupuesto anterior.
KEHO DI CAFT Y HULANDA
For di e colegio di supervision financiero CAft tabatin basta critica recientemente durante nan bisbita na Aruba. Den palabra di e presidente Raymond Gradus, no por tin excusa pa no tin un presupuesto aproba. Y no por usa e pandemia ni eleccion y/of campaña electoral pa bisa cu no por a presenta un presupuesto. “E tempo pa excusa a pasa” Gradus a bisa na e occasion ey tambe. Asina mes a mustra speransa pa Aruba haya su presupuesto aproba rapidamente.


text:
Yanuari no tin komparashon di prèis
Diessinku supermerkado ta partisipá na e Komparashon di Preis Boneiru. Tur luna e komparashon di preis ta registrá e preisnan mas barata di 60 produkto hopi kumprá na e 15 supermerkadonan aki, i ta kompará esaki pa por yega na un lista di klasifikashon. Dor di paga mas tinu riba preis, konsumidó por skapa sèn riba kompra.
Riba e wèpsait www.Unkobon.org konsumidónan por mira e lista di komparashon di preis i tambe e resumen kompleto ku e preisnan i informashon di kada supermerkado ku ta partisipá. E resumen ta un ‘spreadsheet’ amplio, kaminda por mira tur preis ku ta kalkulá den e komparashon. Por mira rápido tambe, na kua supermerkado un produkto di e makutu ta mas barata.
Evaluashon di e komparashon di preis ta mustra ku hendenan na Boneiru ta paga mas tinu awó riba preis di produkto kompará ku un aña pasá. Dos konsumidó di kada tres, ta indiká ku e komparashon di preis tabata ta tin influensha riba nan eskoho ora di hasi kompras.
E rapòrt di evaluashon ta mustra tambe, ku e komparashon di preis tin influensha riba e surtido di e supermerkadonan. Awor mas supermerkado ta duna nan klientenan un eskoho entre markanan konosí pero karu i markanan mas barata pero bon. Mas mihó un supermerkado logra esaki, mas e ta subi riba e lista di komparashon di preis.
Komo punto di mehorashon, e rapòrt di evaluashon ta menshoná entre otro mas komunikashon via radio i televishon òf via presentashonnan den bario.
Ministerio EZK i gobièrno di Boneiru (OLB) ta aktualmente den kòmbersashon pa yega na klaridat kon por apliká e komparashon di preis den e aña benidero. Esaki no ta rònt ainda. Komparashon di preis lo no sali yanüari aki.


text:
E areanan cu a wordo cubri ta Husticia, Social, Labor y Energia
Diaranson 28 di juli a sigui e reunionnan cu stakeholders cu formador en conexion cu formacion di Gabinete Wever-Croes. Esnan cu a wordo invita pa reuni cu formado hunto cu Partido Raiz tawata Procurador-General, Bote ter Stege; Stichting End Child Abuse, Mijenou Tromp; Commissie Sexueel Misbruik Kinderen, Lisette Gomes; ATHA, Cindy Kelly-Mathilda y Director di Utilities, Richard Eman. E areanan cu a wordo cubri ta Husticia, Social, Labor y Energia.
Despues di e reunionnan, cada persona encarga a duna nan declaracion na prensa di e reunionnan cu a tuma luga y tambe a haya y contesta preguntanan cu tawata al caso y preguntanan adicional di prensa.
Prome Minister Evelyn Wever-Croes a duna di conoce cu e reunionnan a bay bon y hopi intensivo na unda stakeholders a trece nan puntonan dilanti di loke nan ta desea pa e proximo gobierno tene cuenta cu ne. Prome Minister a expresa su satisfaccion di con tur e reunionnan a bay te cu awo y a duna di conoce cu tur e puntonan y feedbacknan cu a wordo treci, lo tene cuenta cu nan durante e siguiente gobernacion. Palabracion a wordo haci pa continua reunionnan cu e diferente stakeholdernan den nos comunidad unabes Gabinete Wever-Croes wordo forma.


text:
Diamars mainta den careda di 9’or habitantenan den ex Rondweg altura di 26 y 24 a haya un susto grandi, momento cu a scucha un zonido masha duro mes ariba caya.
Locual a sosede
Un Mitsubishi Montero biniendo di pariba y cu velocidad halto a hera dal un van di WEB trahando altura di e crusada Dadelstraat y ex Rondweg.
Na stuur di e Montero tawata tin un dama, cu a sigui bay pabou y ta dal un van di Setar, unda cu e empleado tawata bezig pa bay cuminsa traha ariba waya di Cable.
Suerte tawata cu e empleado
E van di Setar tawata staciona dilanti ex Rondweg 26 cu e porta habri patras. Aki ta unda e impacto ta tuma luga momento cu e Mitsubishi ta dal e van full force patras y lastra esaki mande contra cura di ex Rondweg 24.
Na ex Rondweg 24 tambe danki Dios ningun persona tawata pafo di e cura, sino lo tawata algo cu nos no kier imagina. E van di Setar a keda ge-press contra cura di 24 y tambe a dobla e meter di awa.
Ambulance a yegada despues di algun rato y por a mira un Paramedico cana cu e dama pa e subi Ambulance, unda e la wordo controla na e sitio mes pues e nada particular a pase.
Mester remarca cu habitantenan no ta di awor kier pa DOW pone drempel pa slowdown e velocidad cu e autonan ta core den Bebouwde kom.
Diamars mainta esaki a keda demostra despues di un accidente cu por a costa bida di hende, si e empleado di Setar tawata di lomba sacando material di e Van.
DOW atencion si por pone drempel unda e accidente a sosode debi cu ta eynan tur dia tin pasamento di auto y pustamento.Ban yuda e habitantenan prome cu un desgracia fatal sosode.
Diamars mainta den careda di 9’or habitantenan den ex Rondweg altura di 26 y 24 a haya un susto grandi, momento cu a scucha un zonido masha duro mes ariba caya.


text:
Resultadonan di Beisbòl Liga Grandi ayera:
Seri Mundial
- New York Mets a pèrdè di Kansas City Royals ku skor di 5-4 den 14 entrada (Kansas ta ariba den e seri ku skor di 1-0)
Partidonan di Beisbòl Liga Grandi awe:
Seri Mundial
- New York Mets kontra Kansas City Royals
Beisbòl Profeshonal Hapones Nippon ayera:
- Tokyo Yakult Swallows a derota Softbank Hawks ku skor di 8-4 (Softbank ta ariba den e seri 2-1)
Wladimir Balentien no a konektá hit den 3 turno na bate pa Swallows
Beisbòl Invernal na Mexico ayera:
- Roger Bernadina a konektá 1 hit den 2 turno na bate ku 1 kareda anotá i otro empuha pa Yaquis de Obregon. Roger tin un promedio di .214
Beisbòl Arizona Fall League ayera:
- Jurickson Profar no a hunga ayera pa Surprise Saguaros


text:
Diasabra mainta, 13 di december 2014 ta tuma lugar e 2do competencia di Aquathlon Escolar
na Nikki Beach/Linear Park. Un cantidad record di atleta y docente a inscribi pa participa y
representa nan school.
Participacion individual:
E participacion individual a cera cu inscripcion di entre otro Prinses Amalia Basis School,
Colegio Felipe B. Tromp, Mon Plaisir Basis School, Colegio Sagrado Curason, Colegio Conrado
Coronel, Maria Goretti College, St. Paulus School, St. Dominicus College, St. Michael School,
Pius X School y Colegio Santa Famia. Den Enseñansa Avansa ta participa: Maria College,
Colegio Arubano y Colegio San Augustin. Cada school tin un cantidad di participante den e
diferente categorianan individual.
Categoria: Distancia:
A – mucha muher/mucha homber 1K core-100M landa-1K core
B – mucha muher/mucha homber 1K core-100M landa-1K core
C – mucha muher/mucha homber 1.5K core-100M landa-1.5K core
D – mucha muher/mucha homber 1.5K core-100M landa-1.5K core
E – Femenino / Masculino 2.5K core-200M landa-2.5K core
P – Femenino / Masculino 2.5K core-200M landa-2.5K core
Den cada un categoria individual, IBiSA ta premia e 1e, 2do y 3er lugar y e ganadornan ta ricibi
nan respectivo medaya e mes dia despues di e competencia.
Participacion den relay-team:
E schoolnan di Enseñansa Basico cu a inscribi pa participa cu relay-team ta: Pius X School,
Colegio Sagrado Curason, St. Michael School, Colegio Cristo Rey, Prinses Amalia Basis School,
Colegio Conrado Coronel, Colegio Felipe B. Tromp, St. Paulus School, St. Dominicus College
y Mon Plaisir Basis School. E schoolnan di Enseñansa Avansa cu ta participa den relay-team ta:
Universidad di Aruba, Colegio EPI, Colegio San Augustin, Maria College, Mon Plaisir School
MAVO y Colegio Arubano.
Relay Team: (consisti di 2 persona)
B.O : Alumnonan di Enseñansa Basico 1K core-100M landa-1K core
V.O : Alumnonan di Enseñansa Avansa 1.5K core-100M landa-1.5K core
E : EPI, EPB, Colegio Arubano,
Universiteit van Aruba, IPA etc. 2.5K core-200M landa-2.5K core
P : Maestronan, demas colega
laborando den Enseñansa 2.5K core-200M landa-2.5K core
IBiSA ta premia ganadornan di relay-team cu finalisa na 1e, 2do y 3er lugar. Na final
ganadornan ta ricibi nan medaya.
Ta pidi participantenan pa trece un baki pa pone nan articulo aden y serbete. Cada participante
mester yuda nan mes prome cu drenta awa y na salida di awa pa continua cu e parti di
competencia cu ta falta. Door di e cantidad di participante, no ta permiti presencia y/of asistencia
di otronan cu no ta participa na e competencia den e area special. Diasabra mainta e areanan aki
Distancia:
Como organisador IBiSA ta corda tur participante cu diasabra awor dia 13 di december ta
CUMINSA REGISTRA pa 6’or di mainta. Ta pidi mayornan pa trece nan yiunan trempan pa
registra y asina e careda start pa 7’or di mainta.
Un y tur ta keda cordialmente invita pa bin apoya e participantenan na e 2do competencia di
Aquathlon Escolar diasabra mainta na Nikki Beach.


text:
WILLEMSTAD — Den e partido amistoso kontra e selekshon di Trinidad i Tobago djabièrnè ultimo e selekshon di Kòrsou a logra un viktoria di 1-0.
Tabata Charlton Vicento ku a manda Kòrsou ariba na di 85 minüt di e partido den Stadion Ergilio Hato. Pa e selekshon di kas esaki ta promé biaha den 46 aña ku nan ta logra un viktoria riba Trinidad i Tobago. E ultimo biaha Kòrsou a gana di Trinidat tabata na aña 1969 hungando e tempu ey komo Antia Hulandes, Kòrsou a gana ku skor di 3-1.
Den e partido di djabièrnè por a nota un diferensia den gol pa e selekshon di Kòrsou. Na numeroso okashon Eloy Room a salba e selekshon di Kòrsou.
Pa ambos selekshon esaki tabata un partido di preparashon pa nan siguiente kompromiso. Kòrsou den eliminatorio pa mundial Rusia 2018 lo enfrentá Cuba dia 10 di yüni benidero, 8or di anochi den Stadion Egilio Hato (SDK). Pa despues riba 14 yüni hunga e di dos partido kontra Cuba den stadion Pedro Marrero.


text:
Parlamentario Alan Howell ta vigilando di cerca e desaroyo entre WEB y ASTEC. Howell kier pone algun punto hopi cla y raspa. Si ASTEC y trahadornan riba waf tin molester di e huma y sulfur di WEB, esaki ta un situacion cu nan mester resove entre nan mes. E situacion aki no por bira un problema di henter nos pueblo y mucho menos pa bay a costo di pueblo.
Alan Howell ta indica cu nos tur por compronde y sa cu salud di hende no ta cos di haci wega cu ne. Pesey mes ta bon pa ASTEC y WEB resolve e problema entre nan, pero hisa awa y coriente pa e motibo aki si no por y no ta aceptabel. “Pueblo no tin lugar pa mas sla. Pueblo a haya y wanta basta sla caba pa via di mal gobernacion di gobierno anterior poniendo cu pueblo mester absorve un aumento di belasting di 2.5 % . Mi ta sostene e ponencia duro duro di Minister President Sra. Evelyn Wever Croes cu a bisa cu ‘no ta papia di un subida di prijs di awa y coriente, mas bien nos kier papia di un rebaho di prijs di awa y coriente’”.
Tanten cu Minister President para duro na fabor di pueblo, e prome mandatario por conta cu sosten di parlamentario Howell. “Pueblo lo por conta cu mi cu mi lo sigui loer e proceso aki di cerca”.


text:
Anne lo no tin mucho tempo mas di bida, asina su famia a laga door di un comunicado.
E actriz di 53aña a ricibi golpinan fuerte na cabes despues cu e la accidenta cu su auto, drentando un cas, y ta den coma desde inicio di siman. E la wordo poni ariba machine y esaki ta unicamente pa mira si ainda por usa su organonan pa donor.
E accidente a sosode siman pasa na Los Angeles. Security cams a capta momento cu Ann tawata coriendo cu velocidad halto door di un caya. Algun rato despues e la drenta un cas cu su vehiculo.
Despues di e impacto su auto a pega candela causando cu e cas tambe a kima, habitante di e cas a sobrevivi e candela. Polis di Los Angeles a laga sa cu a haya rastronan di narcotica/droga den curpa di Heche.
Investigacion mester determina si ta trata di medicamento prescribi of substancia ilegal.
Ex-partner Ellen DeGeneres
Anne Heche werd in de jaren 80 bekend door haar rol in de soapserie Another World. Later speelde ze ook in films als Six Days Seven Nights, Donnie Brasco en Volcano. Volgens filmsite IMDb staan ook nog verschillende films en series met haar op de planning.
Ex partner di Ellen DeGeneres
Den añanan 80 Anne Heche a bira conoci pa su rolnan den e serie Another World. Despues e la hunga den e peliculanan Six days Seven night, Donnie Brasco y Volcano.
Segun e filmsite IMDb ta varios pelicula y serie planea cu e actriz.
Fuera di carera como actriz Heche ta conoci como e ex partner di e presentador di talkshow Ellen DeGeneres.


text:
E di tres edicion di e prestigioso evento Food Truck Festival organisa door di Aruba Tourism Authority lo inicia diabierna y diasabra anochi dia 26 y 27 di april di 7’or te cu 11’or. E evento aki ta tuma luga rond di Plaza Daniel Leo, Havenstraat y Caya Grandi parcialmente. Entrada lo ta completamente gratis.
E aña aki, e evento tin un interes grandi cu un variacion amplio di e cumindanan cu ta bay wordo ofreci, manera crioyo, grill/BBQ, Mexicano, Americano, Mediteraneo, Hulandes y mas. Compara cu e añanan anterior, lo bay tin 18 truck adicional, cual lo resulta na un participacion total di 35 foodtruck. Entre e variacion di cuminda lo tin participacion di food stands, food trucks, opcionnan vegetariano, cigar, artesania, y un stand special cu cerbes. Lo bay tin un ‘Coffee Corner’ unda por bebe koffie y asina nos local y turistanan por cera conoci cu e custumber local di cuminda di truck.
Diasabra, e ultimo anochi di Food Truck Festival, lo tin un asina yama ‘go Dutch’ pa celebra y honra Dia di Rey, pues ta un invitacion cordial pa tambe uni bo mes na e tema aki uzando bo creatividad y bin disfrasa cu algo unico den e tema di Dia di Rey.
Durante e dos dianan, nos musiconan local tambe ta un adkisicion na e evento y lo percura pa un entretenimento varia full anochi. Sin laga nos chikitonan afo, lo tin un ‘kids corner’ pa asina deleita nan anochi mientras nan mayornan ta cana y disfruta na e diferente stand.
Diferente na e añanan anterior, e aña aki lo bende tokens solamente durante e evento. Lo tin tres booth pa asina facilita e publico cu un servicio rapido, di cual un stand lo ta solamente pa transaccionnan cu carchi ATM y e otro dos lo ta tanto placa efectivo como carchi ATM. Cada token lo tin un balor di AWG. 2,50
Den cuadro di A.T.A. su enfoke riba un desaroyo duradero, lo suministra productonan cu ta respeta e medio ambiente, manera tayo, straw, boxes, napkins y bestek traha di un material cu ta ‘milieuvriendelijk’ (‘biodegradable disposable’) na e participantenan durante e evento aki.
Tuma nota cu en conexion cu evento di ‘Eat Local Food Truck Festival’ dianan 27 y 28 di april e cayanan den cercania di Plaza Daniel Leo lo ta parcialmente cera. Aki ta trata di Schelpstraat / Emmastraat / Klipstraat y Havenstraat. Ademas, diasabra dia 27 di april Arutram lo no ta coriendo debi na e logistica di e festival.
E comunidad di Aruba y nos turistanan ta wordo spera pa asina disfruta di un experiencia culinario tipico den un dushi ambiente. Pa mas informacion por bishita ‘Eat Local’ riba Facebook.


text:
19 di mei
- E artíkulo aki ta skirbí na papiamentu. Lo ta apresiá si por mantené e artíkulo aki na estilo di papiamentu.
19 di mei ta e di 139 dia di aña (140 den un schrikkeljaar) riba e kalènder gregoriano. Ta resta 226 dia pa finalisa e aña.
A sosodéEditá
- 1919 - Mustafa Kemal Atatürk ta kuminsa e guera di independensia turko kontra e Imperio Otomano.
A naseEditá
- 1941 - Pedro (Shon Pe) Hooi (f. 2020), entrenadó di bòkseo i coach deportivo di Kòrsou
A fayeséEditá
- 1895 - José Martí (42), eskritor, poeta i lider di e guera di independensia cubano


text:
ORANJESTAD, Aruba – 07 augustus 2020
Departamento di Salud Publico a tuma nota di un laboratorio cu ta ofrece comunidad e Covid-19 anti body test. Na e momento aki DVG ta descurasha comunidad pa haci esaki pa e siguiente motibonan.
Anti bodies ta wordo produci dianan of asta simannan despues di contacto cu e virus. Esaki nifica cu si recientemente bo a bin den contacto cu e virus, bo curpa lo no tin suficiente anti bodies ainda y bo resultado lo no ta confiabel.
E cantidad di anti bodies den bo curpa tambe ta wordo influencia pa bo estado di salud general, bo edad, bo nutricion, malesa y diferente mas factornan por tin influencia riba e cantidad di anti bodies.
Anti body test ta wordo uza mas bien pa mira si e persona den pasado tawata tin e virus. Den un brote manera esun cu Aruba ta pasando den dje na es momento aki, e test aki no ta adecuado y p’esey no ta wordo conseha.
Pa por maneha un brote mester por señala kendenan tin e virus actualmente y esaki ta posibel solamente cu un POLYMERASE CHAIN REACTION (PCR) TEST cu ta e metodo usa rond mundo pa detecta e particulanan di e virus cu ta presente actualmente den e parti patras di e nanishi y garganta di e persona infecta.
Departamento di Salud Publico ta conseha tur persona cu ta desea di haci test di covid-19 pa acudi na un laboratorio cu ta ofrece PCR TEST of acudi na bo dokter di cas si bo ta presenta sintoma di covid-19.


text:
ENTREGA DI PÈRMIT DI KONSTRUKSHON NA PEN RESORT BV
MINISTERIO KONSERNÍ TRÁFIKO, TRANSPORTE I PLANIFIKASHON URBANO
ENTREGA DI PÈRMIT DI KONSTRUKSHON NA PEN RESORT BV
PUBLIKÁ RIBA 13 YÜLI 2022
Willemstad – Minister di Tráfiko, Transporte i Planifikashon Urbano, Charles Cooper, Minister di Desaroyo Ekonómiko, Ruisandro Cijntje huntu ku Servisio pa Planifikashon Urbano (ROP) a entregá e pèrmit di konstrukshon na Pen Resort B.V. pa konstrukshon di un proyekto ekonómiko i turístiko grandi.
Proyekto di Pen Resort di The Pyrmont Hotel ta aloká na Penstraat, entre e monumento di Kas di Pueblo i monumento di Cerro Bonito. E proyekto aki ta bai bira un “All inclusive” Hotèl ku 300 kamber i 25 suites luhoso. The Pyrmont Hotel lo ta un “Upper Upscale / Luxury” di e frankisia di Autograph Collection, formando parti di e kadena Marriott. Komo ku e proyekto ta situá den nos sentro di siudat, e fachada di e hotèl mester kuadra ku e reglanan eksistente di konstrukshon.
Lo renobá Monumento di Kas di Pueblo kompletamente i su funshon nobo ta di horeca. Di mes manera lo renobá Monumento Cerro Bonito pa e tambe haña e funshon di horeca.
Konstrukshon i renobashon di e dos monumentonan ta kontribuí outomátikamente na impulso ekonómiko i turístiko pa Kòrsou; e ta duna un impulso na ekonomia ku kuponan di trabou durante e konstrukshon, renobashon i mantenshon; tambe turístiko atrayendo e turista ku ta mas inkliná na e luho i eksklusividat ku Pen Resort ta ofresé. Invershon di Pen Resort ta suma mas o ménos 160 mion florin, di kua alrededor di 40 mion ta pa invertí lokalmente den kumpra di produkto pa konstrukshon. Denter di dos luna lo kuminsá ku e proseso di konstrukshon pa e hotèl nobo por habri su portanan den e promé mitar di 2025.
Minister Charles Cooper i Minister Ruisandro Cijntje ta hopi kontentu ku e proyekto aki, ya ku e ta ofresé Pen Resort i pais Kòrsou un posishon mas atraktivo den Karibe.
Pa informashon general por tuma kontakto ku ROP via e number +5999433-3200. Tambe por manda Whats app na number di telefòn +5999511-3874 òf por manda e-mail na info.rop@gobiernu.cw.


text: Djaweps 21 di òktober durante trabou di reparashon di kaminda den Kaya Roma algun kabel prinsipal di TELBO a keda kibrá. Esaki a okashoná interupshon di servisio pa klientenan di Kaya Roma, Kaya Brucelas, Kaya Berlin, Kaya Triton, Kaya Andino, Kaya Misoa, Kaya Bachaquero, Kaya Castor i Kaya Ganimedes i besindario. Mes momentu ku TELBO a konstaá e kiebro di kabel a kuminsá ku trabou di reparashon. Pero mirando situashon di tempu i e daño grandi kousá na varios kabel, e trabounan di reparashon a dura algun dia. Djabièrnè 22 di òktober algun kliente a kuminsá risibí servisio atrobe. Djasabra 23 di òktober TELBO lo tin tur sobra kliente den e area ariba menshona konektá riba e ret di fiber.


text:
Kralendijk – E partisipantenan na e investigashon di long COVID ta kontentu ku nan por a konta ki tipo di keho nan tabatin despues di nan kontagio ku COVID-19. Den kaso di long COVID ta bai pa kehonan ku hende tin hopi tempu despues ku nan a haña COVID-19. Ta bai pa kehonan manera kansansio, falta di rosea i problema pa konsentrá.
E departamento di Salubridat Públiko a hasi e investigashon pa sa kuantu hende na Boneiru tin keho ainda hopi tempu despues di kontagio. E departamento ta spera di tin e promé resultadonan di e investigashon na febrüari 2022. For di 15 di novèmber te 3 di desèmber a entrevistá mas ku 500 siudadano na Boneiru tokante keho ku nan tabatin.
Siudadanonan ku ke partisipá ainda na e investigashon por registrá pa esaki. For di djaluna 6 di desèmber 2021 te ku 31 di desèmber 2021 nan por yama e number grátis 0800 0800. E ora ei nan ta haña un lenk ku pregunta ku nan por kontestá.
Pa e investigashon a entrevistá siudadanonan ku i siudadanonan sin keho. Un tim di 30 kolaboradó temporal a hasi e entrevistadonan pregunta.
Ta manda tur informashon Rijks Instituut voor Volksgezondheid en Milieu, RIVM. No ta manda nòmber di e personanan entrevistá. Ora publiká resultado, tampoko no ta menshoná nòmber den esei. E departamento di Salubridat Públiko ta kontentu ku hopi hende a partisipá na e investigashon. Pa e departamento ta importante pa tin bista kua ta e kehonan ku hende tin hopi tempu despues di kontagio. I kua tipo di kuido òf deseo e siudadanonan akí tin.


text:
Robesou
- E articulo aki ta uza ortografia di Papiamento. Lo aprecia si por mantene e articulo aki na estilo di Papiamento.
Robesou ta e hendenan cu ta duna preferencia na uso di man links (robes) como e man dominante. Ta encontra hende robesou na tur parti di mundo.
No ta hopi hende ta skirbi cu man robes y haci cos diariamente cu man robes. Ta estima cu entre 8% y 13% di e poblacion mundial ta robesou.[1] Estudionan ta indica tambe cu e fenomeno aki ta mas comun entre hende homber cu hende muhe.[2]


text:
Bolo di tres kolo di likùr
E nòmber ta papia pa su mes. E bolo akí ta wòrdu trahá ku tres sabor di Curaçao likùr. E base di e bolo ta panlefi i ta yená ku fruit cocktail i krema. Den e video akí Jeritza Beaumont, kende ta un eksperto den trahamentu di bolo ta bai siña bo paso a paso kon pa traha e bolo akí. Den un otro video (Link panlefi di 12 webu/1 liber di bolo), bo ta bai siña kon ta traha e panlefi.
Loke bo ta bai siña ta:
· Kon pa traha un bolo di tres koló usando fruit cocktail komo reyeno
· Dikon ta importante pa usa un speed nòrmal pa bati e manteka na momentu di traha e krema
· Dikon bo tin ku tene kuenta ku e kantidat di ‘foodcolor’ ku bo ta usa
Konosementu
· Konosementu básiko
Kurso akí ta inkluí
· Video ku durashon di 24 minüt i 9 sekònde
· Akseso ilimitá na video
· Akseso via selular i kòmpüter
Ekipo
· ‘handmixer’
· 3 diferente baki di glas pa e reyeno di krema
· Cake lifter
· Spátula pa smer krema
· Bòter di plèstik pa pone likùr aden ( Sproeier)
· ‘Spuitzak i spuitmond grandi’
· Kuchú grandi pa slais panlefi
· Tayó di karton pa e bolo


text:
WILLEMSTAD — Di 24 te ku 28 di mei último Orca a organisá un “trainingskamp” na Medellin, Colombia pa su atletanan di waterpolo U-12, U-14 i U-16.
Despues ku e divishon señor di Orca waterpolo a hunga dos wega kontra di e ekipo di De Robbin di Hulanda e fin di siman promé, e atletanan di Orca waterpolo a bai un “trainingskamp” na Medellin, Colombia. Tur esaki ta den kuadro pa pone waterpolo bèk riba e kaminda ku e mester ta; esta na un nivel aseptabel, ku nos por kompetí den region. Na opinion di e dirigentenan di Orca, gana medaya no ta e meta prinsipal pa waterpolo na e momentu aki, sino pa desaroyá e deporte
Timnan:
Orca (U-12, U-14 i U-16) a hunga kontra e siguiente klupnan: un klup di Copacabana (U-12, U-15 i U-16), un klup di Medellin (U-15), e klup di Belen (U-12, U-13, i U-15) i un klup di Antioquia (U-12).
Treinen:
Djaweps mainta 25 di mei 2017, e gruponan a trein na Copacabana di 12’or pa 1’or i 30 di atardi.
Partidonan:
Djaweps 25 di mei 2017 na Copacabana:
Simultañamente weganan tabata keda hunga, na kada banda di e pisina di Copacabana. Un banda U-16 (pèrdè
13-7 di Copacabana, gana 5-4 di Antioquia) i na e otro banda U-12 (pèrdè 9-3 di Copacabana, gana 3-0 di Copacabana i pèrdè 7-5 di Copacabana) i U-14 (pèrdè 9-7 di Copa i pèrdè 10-8 di Antioquia) tabata hunga
2 periodo òf kada periodo i kambia. Nos a opta pa hunga asina, ya por a koregí i papia ku a atletanan despues di kada dos periodo òf un periodo. Aki e ekiponan tabata bastante pareu.
Djabièrnè 26 di mei 2017 na Club Belen:
U-12 kontra Belen (pèrdè 10-0). U-14 kontra di Belen (pèrdè 8-2). U-16 kontra di Belen (pèrdè 12-3).
E ekipo di Belen tabata superior riba Orca.
Djasabra 27 di mei 2017 na Copacabana:
Weganan tabata wòrdu hunga simultañamente atrobe, U-16 kontra di Medellin (pèrdè 13-7), despues nan a meskla e timnan pa hunga kontra di otro. U-14 a hunga 2 wega i pèrdè kontra di Copacabana, pero e weganan tabata hopi pareu. U-12 a hunga 4 periodo kontra di Copacabana, (pèrdè 4-2, pèrdè 4-0, empatá 3-3 i gana 4-1). E ekipo di Medellin tabata superior riba Orca U-16. U-12 a bin ta hunga mas mihó. U-14 tiki tiki a bin ta komprondé kiko e entrenadó tabata ke i kon pa nan hunga. E entrenadó tabata buska un struktura di wega kon nan mester hiba e bala dilanti. Mas i mas den tur nan weganan por a mira esaki sosodé.
Coachnan por mira bèk riba un “trainingskamp” den kua tur atleta a mira kiko waterpolo ta enserá (e kos ta); atletanan a siña bastante i a hunga hopi partido di waterpolo.
Direktiva di Swim Club Orca Curaçao ta yama danki na tur ku a aportá pa e interkambio aki por a tuma lugá. Espesialmente e spònsernan ku a spònser e muchanan individualmente. Un danki spesial tambe ta bai pa e spònsernan Refineria Isla Kòrsou (Ku Kurason Pa Komunidat), Simple ICT Management i Simple Green (Keep Your World Clean) ku a sòru pa e atletanan tabata bon representá/uniformá
Pa mas informashon, tokante di Swim Club Orca Curaçao, por yama na telefon 529-6586.